SC4C Gaia - Smart Capacities for Cities GAIA\n> ¿Zer da SC4C GAIA?\n> Zer dira Smart Cityak?\n> Smart Cityen balio-katea\n> SC4C GAIAren jarduera-ardatzak\nSC4C-Smart Capacities for Cities-GAIA\n"Smart" produktuen, zerbitzuen eta irtenbideen eskaintza herritarrentzat, administrazioentzat, enpresentzat eta esku hartzen duten eragileentzat.\nEraginkortasun, konfort eta interaktibitate handiagoa lortzea\nSC4C-Smart Capacities for Cities- GAIAren helburua da Smart Cityetan edo ingurune adimendunetan parte hartzen duten eragileentzat (herritarrak, administrazioa, enpresak, azpiegitura, etab.) eraginkortasun, konfort eta interaktibitate handiagoa lortzen lagunduko duten irtenbideen eta zerbitzuen eskaintza orokor bat partekatzea, berrikuntzaren eta jasangarritasun ekonomikoaren eta ingurumenekoaren printzipioetan oinarrituta.\nBizi-kalitatea handitzea, baliabideen eta zerbitzuen erabilera eraginkorraren bidez\nElektronikak eta informazio- eta komunikazio-teknologiek funtsezko zeregina dute ingurune horiek gune jasangarri, eroso, interaktibo eta elkarren artean komunikatu bihurtzeko bilakaeran; izan ere, informazioa sortzeko, biltzeko, prozesatzeko eta eraldatzeko gaitasuna indartzen dute, prozesuak eta zerbitzuak hobetzeko eta eraginkorragoak egiteko, eta, hala, bizi-kalitatea handitu daiteke baliabide eta zerbitzu pertsonalizatuen erabilera eraginkorraren bidez.\nIngurune seguruago, adimenduago eta eraginkorrago bat pertsonentzat\nAzken batean, eredu honek bultzatzen du Smart Cityek elektronika eta IKTak erabiltzea ingurune seguruago, adimendunago eta eraginkorrago bat sortzeko pertsonentzat, kostuak murriztuz eta energia aurreztuz, emandako zerbitzuak eta bizi-kalitatea hobetuz, eta ingurumen-aztarna gutxiagotuz. Hori guztia berrikuntzaren eta karbono gutxiko ekonomia baten laguntzarekin.\nZer dira Smart Cityak?\nSmart City edo "hiri adimendun" gisa definitzen dugu IKTak erabiliz azpiegiturak modu eraginkorrean kudeatzen dituen hiria, zerbitzuak modu arrazionalean eskaintzen dituena, herritarrari zerbitzu-kalitate hobea eskaintzen diona eta eragile guztien interakzioa baliatzen duena (erabiltzailea, enpresak eta Administrazioa) aurrera egiteko eta beren jarduera hobetzeko. Interoperabilitate hori gauzatzeko, sare eta plataforma adimendunen laguntza behar da. Halaber, bere ingurunearekin konprometituta dagoen hiria da, bai ingurumenari dagokionez, bai elementu kultural eta historikoei dagokienez.\nHerritarrentzako zerbitzuarekin eta bere ingurune kulturalarekin, historikoarekin eta ingurumenekoarekin konprometitutako hiria da\nTestuinguru honetan, Smart City bat sistema konplexu bat da, "ekosistema" bat, non eragile ugarik esku hartzen duten eta non negozio- eta zerbitzu-eredu berriak, ingurunearekin erlazionatzeko eredu berriak gaitzen dituzten eta lotura handia duten prozesu asko elkarrekin existitzen diren, eta plataforma bikaina da berrikuntzarako eta pertsonen sormenerako.\nPlataforma bikaina berrikuntzarako eta pertsonen sormenerako\nSmart Cityen balio-katea\n1. URRATSA: Oinarri teknologikoa eta behar diren azpiegiturak sortzea. Aukerako gune estrukturalak\nDatuak biltzea (pertsonak, eraikinak, kaleak, ibilgailuak, azpiegiturak...).\nInformazioa BIG DATA biltegiratze-sistema konplexuetara transmititzea.\nNorabide anitzeko komunikazioa gailuen, sistemen, pertsonen eta abarren artean.\nInformazioa datuen adimenerantz bideratzea (sistemak eta aplikazioak, datuen integrazioa, alerta-sistemak, erabakiak hartzeko laguntza …).\n2. URRATSA: Ardatzak eta jarduera-eremuak identifikatzea.\n3. URRATSA: Smart produktuen, zerbitzuen eta irtenbideen eskaintza herritarrentzat, administrazioentzat, enpresentzat eta esku hartzen duten eragileentzat.\nSC4C GAIAren jarduera-ardatzak\nSC4C-GAIAren parte diren enpresek eskarmentua dute "hiri adimendun" gisa definitzen dugunaren eremuetan, jarduera-ardatz hauetarako produktuak, zerbitzuak edo proiektuak lantzen\nBaliabide naturalak eta energetikoak erabiltzea eta kontserbatzea, faktore garrantzitsu hauetan oinarrituta: baliabideon kudeaketa jasangarria, eraikingintza jasangarria, berdeguneak eta hirietako bizi-kalitatean eragiteko moduan babestea ingurumena\nPertsonen eta ondasunen garraioarekin erlazionatutako alderdiak, eta IKTen erabilera tokiko, estatuko eta nazioarteko irisgarritasuna lortzeko.\nHiriak eskaintzen dituen zerbitzuen kudeaketa adimenduna, bizi-kalitate egoki bat ziurtatzeko. Alderdi garrantzitsu hauek sartzen dira, besteak beste: osasuna, pertsonen segurtasuna, pribatutasuna, gizarte-zerbitzuak, hezkuntza, instalazio kulturalak, etxebizitzen kalitatea eta erakarmen turistikoa.\nPertsonok geure jarduerak egitean hiriari ematen diogun giza eta gizarte-kapitalakduen garrantzia. Azpimarratzekoak dira, adibidez, bertute hauek: prestakuntza fisikoa eta psikologikoa, komunitate-bizitzako partaidetza-maila, aniztasun soziala eta etikoa, harreman sozialak, malgutasuna, sormena, buru-irekitasuna eta pertsonen ikaskuntza.\nEkonomiaren garapena, lehiakortasunaren aldetik garrantzitsuak diren alderdiak azpimarratuz, hala nola hauek: enpresa-espiritua, produktibitatea, berrikuntza, lan-merkatuaren malgutasuna, ingurunean aberastasuna sortzeko gaitasuna (hiriek zer zerbitzu eskaintzen ahal dizkioten enpresa-sareari, ingurunean aberastasuna sortzeko gaitasuna hobetu dezan), etab.\nGobernaketa adimendun baten bereizgarriak izan behar dute zerbitzu publikoen barne-kudeaketa eraginkor bat eta herritarrarekiko interakzio-maila altu bat, informazioaren eta komunikazioaren teknologien bidez eskuratzeko modukoa.\nPortuetxe 14, 1. solairua Ibaeta eraikina\nTel: 902 54 03 21\nFaxa: (+34) 943 31 13 66


Mendebaldeko Sahararako janari-bilketa egingo da urtarrilaren amaiera arte - etakitto.eus\nMendebaldeko Sahararako janari-bilketa egingo da urtarrilaren amaiera arte\nEibar-Sahara Elkarteak, urteroko moduan, Mendebaldeko Saharara bidaltzeko elikagaiak batzeko kanpaina ipini du martxan. Urtarrilaren amaiera arte jasoko dituzte produktuak: arroza, pasta, lekaleak, azukrea, atun eta sardina latak oliotan eta konpresak. Eibarren, BM, El Corte Ingles, Eroski, Isasi okindegia eta Villalban batzen ari dira; Mendaron, Coviran eta Puxikan; eta Elgoibarren, berriz, BM eta Eroskin.\n#eibarsahara #janari #elikagai #bilketa #errefuxiatu #kanpamendu #eremu\n« Eibar K.E.-aren Visa txartela aurkezteko hitzaldia emango dute gaur Untzagako jubilatu etxean 09550 zenbakiak irabazi du Tripontzia Urteberriko Sari nagusia »


Maria Rivero: "Jendeak nor naizen uler dezan sortu dut 'Parentesiak' lana" | Geuria\nMaria Rivero, Zeberion // Geuria\nMaria Rivero zeberiotarrak (Balmaseda, 1979) ‘Parentesiak’ izeneko diskoa kaleratu zuen koronabirusak gure etxeetan gordetzera behartu gintuenean, pasa den martxoan. Gainontzeko kontzertu eta disko aurkezpenekin gertatu zen bezala, Riverok plataforma digitalak erabili ditu bere lana Zeberiotik mundura ezagutarazteko, eta ekaitz honetan barrena, ostarte ederra eskaini dio Ugaoko Udazken Musikatua zikloak hilaren 28an bere tribuarekin batera oholtzara igotzeko.\nZelako egoera bizi duzue musikariok gaur egun zuen emanaldiak prestatzeko?\nMusikariok bizi dugun prekarietatea ez da pandemiaren kontua; aurretik datorren kontua da honako hau. Entsegu profesionalak baimenduta daudela dio gobernuak, baina gure kasuan profesionaltasun hori ez da existitzen: ez daukagu sindikaturik, gure lan arloa zein den ez dakigu… egoera txarra da orokorrean, baina are txarragoa musika eta kultura mailan. Den-dena okertu egin da, aldez aurretiko prekarietate hori areagotuz.\nZure kasuan, musikaz gain beste arlo batean egiten duzu lan\nBerez, nik lan nominala daukat (barreak). Euskaltzaleen Topaguneko aisialdia eta kultura batzordean egiten dut lan kultura teknikaria bezala, hainbat proiektu kudeatuz. Nire lana kulturarekin lotuta dago, baina bestaldean, antolakuntzaren aldean.\nHala ere musika-ikasketak dauzkazu\nBalmasedan denok solfeora joan ohi ginen eta ikasketak bukatu bezain pronto pianoarekin hasi nintzen. Duela urte batzuk, musika-ikasketak modu bakarrean irakasten ziren: partiturak irakurtzen eta berauek interpretatzen irakasten zitzaien ikasleei. Hau da, hezkuntza ez zegoen sormenerako prestatuta. Niri inork ez zidan nire abesti propioak idazten irakatsi, eta nire ustez jakintza hori oso beharrezkoa da. Umeak sortzera animatu behar ditugu. Mundu berri bat sortzeko aukera izan behar dute. Gauza asko aldatu direla badakit, baina asko dago egiteko oraindik.\nMaria Rivero, Zeberioko basoetan // Geuria\nNola hasi zinen musikaren munduan?\nProiektu puntual batzuk egin ostean Apurka taldearekin hasi nintzen nire ibilbide propioa jorratzen, lagun eta senideekin batera sortutako proiektuarekin.\nNolako garapena izan duzu lehen diskotik azkenekora?\nEra oso natural batean gauzak egitera ausartzen joan naiz. Apurka-apurka hasi nintzen Apurkarekin. Hasiera batean asko kostatu zitzaidan eszenatokietara igotzea, eta beldur hori nire gauza zela pentsatu nuen hasiera batean. Baina aurrerago sistema eta matxismoari berari lotutako kontua zela konturatu nintzen. Lan handia eman zidan baina azkenik pausoa eman nuen eta orduz geroztik proiektu askotan egin dut lan: Siroka proiektuarekin aurrera jarraitzen dugu, Hutsa bikote akustikoarekin ere bai…\nEta azkenean zure izena daraman proiektua kaleratu duzu\nAurpegia emateko garaia zela erabaki nuen. Proiektu guztietan erdialdean egon naiz, baina oraingo honetan ardura hori nire gain hartzea nahi nuen, erronka modura. Gauza asko egin ditut eta berez egiten ari naiz, hainbat proiektuetan parte hartuz, Luis Vil & La Brigada Politico Social kasu. Dena oso era naturalean egin dut pixkanaka murgiltzen… 11 disko argitaratu arte. Hasi nintzenetik ez naiz gelditu. Urte oso oparoak izan dira.\nAutogestioaren aldekoa, beti\nEz dut disketxeekin lanik egin; MusikHerria eta Taupaka herri-disketxeekin egin dut lan. Orain arte mantendutako hautua izan da: nik neuk erabaki nahi dut zer, nola eta noiz egin. Azken batean, enpresekin lan egiteak beste mundu batean sartzea dakar, eta nire lana parametro jakin batzuetara mugatzea asko kostatzen zait. Berez, merkatuan egon arren, nire lana merkantilizatzea asko kostatzen zait, nire lanarekin negoziazioak egiteak zeharo nekatzen nauelako. Horregatik ni neure lanaren jabe naiz nire disko propioak sortuz, publikatzen dudan disko bakoitzaren atzean benetako profesionalek lan egiten dutela ahaztu barik.\nBalmasedakoa jatorriz, hainbat urte daramatza Zeberion // Geuria\nNolakoa da zure lana diskoak kaleratzeko orduan?\nLan asko dago eta zeure burua asko ikastera behartu behar duzu, nolabait. Gaur egun, musikariok musika baino gehiago egin behar dugu: sortu berri dugun produktu hori saltzen eta promozionatzen jakin behar dugu, sare sozialak eta teknologia berriak menderatuz… Egunero egin behar da lan. Autogestionatutako lanotan, esparru askotan jakintza handia izan behar da eta asko ikasi egiten da. Bestalde, gaur egun musika egitea oso garestia da baina egia esateko nire ustez zorte handia izan dut nire ibileran: orain arte, musikan inbertitu dudan diru guztia zuzeneko kontzertuetan berreskuratu dut, aurrera egiteko aukera izanik.\nMartxoan eta itxialdian guztiz murgilduta Parentesiak lana ‘aurkeztu’ zenuen\nIdatzi eta liburuetan gertatzen den bezala, parentesietan idazten dena ez da testu printzipala baina testu hori irakurri ezean idatzitakoaren osotasuna ez da ulertzen. Maria Riverorekin antzekoa gertatu da. Parentesiak lanaren bidez aurkeztu naiz Maria Rivero bezala. Maria Rivero entzutean, jendeari Siroka, Hutsa edo bestelako proiektuak etorri ahal zaizkio burura. Beraz, jendeak nire osotasunean nor naizen ulertzeko sortu dut Parentesiak. Jendeak agian ez du espero Parentesiak diskoan topatuko duena, baina hau ere banaiz ni.\nZer kontatu duzu bertan?\nMezuei begira beste mota bateko letrak idatzi ditut eta beste gauza batzuen inguruan hitz egin dut. Aldaketa beste mota batekoa da. Lan hau barrura egindako begirada da, baina ez nork bere zilborrari egindako begirada; nire gauza pertsonalen inguruan hausnarketa egin dut, eta hori, zentzu batean kolektiboa ere bada. Hala ere, ez da nire bizitza pertsonalari buruzko lana, inork ez dezala hori pentsatu! Beste bide batetik joan naiz oraingoan, momentuan gorputzak horrela eskatu didalako eta horren inguruan hitz egin behar nuelako.\nMigue de la Rosa, Zuriñe Hidalgo eta Iker Lauroba izan dituzu lagun lan honetan\nKolaborazio guztiak lagunenak dira. Iker eta Zuriñe musikaren mundutik ezagutzen ditut: urte askotatik ezagutzen dugu elkar eta Euskal Herria oso txikia da (barreak). Zuriñeren kasuan, bion artean gauza berezi bat sortu behar genuela argi geneukan eta ‘Parentesiak’ horretarako aprobetxatu dut. Migue, laguna izateaz gainera, musikari kubatarra da eta gure etxean askotan egondakoa. Diskoa grabatzear geundela hemen zebilenez, berarekin aspaldian sortutako kanta bat grabatzeko esan nion. Hiru kolaborazioak bereziak dira. Maria Rivero esaten dudanean ez da nik neuk bakarrik sortutako proiektua; jende asko dago, tribu handiarekin egiten dut lan.\nUgaoko Udazken Musikatua zikloko kontzertua Parentesiak-en oholtzako lehen kontzertu elektriko ofiziala izango da\nNire tribuarekin arituko naiz hilaren 28an, Josean Valle (teklatuak), Gorka Chamorro (perkusioa) eta Eriz Perezekin (gitarra). Ugaon jotzeak ilusio berezia egiten digu, diskoa martxoan kaleratu genuen mundu-mailako pandemia hasi zelako (barreak). Martxoan etxetik aurkeztu genuen diskoa, hainbat plataformatan jarriz, baina ez dugu bandarekin sekula aurkeztu momentuz eta espero dugu jendeari gustatzea.\nDenbora asko ematen du Mariak naturarekin kontaktuan // Geuria\nDiskoa plataforma digital askotan egon arren formatu fisikoan ere kaleratu duzue. Merkaturik ba al dago?\nJende gutxik erosten ditu diskoak gaur egun, eta musika entzuteko ohiturak asko aldatu dira: jendeak ez ditu abesti guztiak entzuten, abestiak ez ditu osorik entzuten edota disko osoa baino, bideoklipa ikustearekin nahikoa dauka. Hala ere, nire ustez disko fisikoa edukitzeak mesede egiten dio produktuaren promozioari: lan bat atera dut eta berau aurkezten dut.\nKasetak eta biniloak ere modan jarri dira berriro. Zer deritzozu horri?\nPolita iruditzen zait, formatu fisikoak asko gustatzen zaizkidalako eta musikariok beti gaudelako etengabe eraberritzeko ahaleginak egiten. Ez dakit binilo gehiago edo gutxiago salduko diren, baina askotan erabaki hori taldearena berarena da eta bere gozamenerako egin ohi dute musikariek.\nBadakit garai txarrak direla ezer iragartzeko, baina kontzerturik ba al duzue bistan koronabirusak hala uzten badizue?\nIragartzeak beldurra ematen du. Abenduari begira hitzordua daukagu Durangoko Azokako Ahotsenean, eta baita beste emanaldi bat ere Iruñean. Batek daki posible izango den. Dagoeneko, ez dugu kartelik diseinatzen, egoera nolakoa den ikusita.\nSailkatuta: maria rivero, Parentesiak, Portada, Udazken Musikatua, Zeberio


Zoriontasunaren jatorrizko mantra desberdina bada ere, ez dut inor espero ezer espero. — Steemit\nZoriontasunaren jatorrizko mantra desberdina bada ere, ez dut inor espero ezer espero.\nsparl1 (62) in limit • 3 months ago\nPertsona arrakastatsuena izan daiteke, orduan eta gehiago egon daiteke.\nZure ongizate erabilgarria nahi dut baina ez zait maite horretaz, edo espero ez didazu maite.\nNire emaztea baldin bazara, inoiz ez dut uste niretzako guztiak nireak (fisikoak edo emozionalak). Jende ezberdina zara eta beste pertsona batzuk naiz. Eta lege bat\nErlijioaren oinarrian, teilatu bera bizitzeko aukera ematen duen arren\nGogoaren etxera sartzeko, beharrezkoa da etxera sartzea gutxieneko eskakizun batzuk betetzea. Lurra erosi ahal izango da, baina bihotza ezin da harrapatu. Bihotzak bihotz onak ditu.\nNeska mutiko gisa ikusten den istoriotxo txiki bat - neskato askok oinetako guztien aurrean beltz eta laburragoak dira. Hala ere, denek ez dute. Azkenean, egun batean, txakur bat dator, neska baten ezkontza ongi dagoela.\nMutilek ezkontza merkatuaren poltsan zapata lauak bidaltzen dituzte "Ez dut oinetakoak zapatak egin beharrik izan behar, ez dut apaintzeko bereizi behar. Begiak oso ederrak dira. Zatoz nirekin gustatzen zaizun bezala\nLaburra naiz, itsusia naiz, ez dut esan nahi inork ez duela maite edo ez naiz inoren merezi. Ilusioa izan daiteke baina bihotza ez da itsusia! Neska bihotz erakargarria arrotzez betea izan daiteke, bihotzaz baino zerbait gehiago ez dakielako.\nBere aurpegia, bere irudia, guztiak maite du bere burua erakusteko.\nBihotz aberatsa ezin duzu erraz lortu Edo ezin duzu bihotz-bihotzez esaten. Bihotz baliotsua izan behar duzu. Denek amaren sabeletik mahukari zuria izaten dute bihotz zuri batekin. Norbaitek maitasuna lantzen du bertan. Norbaitek inhumanitatea lantzen du.\nBihotz oneko gizona ez dago edertasunaz liluratuta, pertsona liluratzen du. Ez du besteek gogor mintzatzen. Hitz gogorra duen norbait harekin hitz egiten duen arren\nOhikoa baino arrunta da. Ez dago zintzotasunaren edertasunean tentazioa. Ez dago haren iruzurraz irudirik; Zoriontsu barre egiten du, barre egiten du sufritzen badu, baina ez du inork sufritzen nahi. Ez du besteen nahigabeziaren arrazoia izan nahi, egia esaten dio eta hitzak zuzentzen ditu, ez du damutuko.\nJendearen sufrimenduari esker ona da. Beste alde batetik, ez du besteen onerako sentitzen, beste batzuk gustatzen zaizkio, besteak beste.\nGizon hori pentsa dezake! Ez du esan nahi ez duzula edo beste norbaitek ezin duela. Besteek ulertzen duten jende asko daude. Zure itxura, hitzak, lanak eta jarrerak baino garrantzitsuagoa dira.\nZoriontsu zoriontsu, hori guztia ez zenez, amaieran ez zen hazi! Zein da zure arnasa! Harridura zoragarria da beste pertsona batzuei pozik egoteko. Ez zaitez zure trukean zure aitzakiarik errukirik zeure buruari, irabaziorik ez. Ulertu ezazu, zure bikotearekin ere ulertu. Inguruko jendeak ere ulertu.\nZorionez, maitasuna pertsona. Ez da itxaropenean, maitasuna egin behar da, onak erabili behar dira, zuk gizakion egiten duzu. Unbelievers gizakientzat onak izan daitezke, baina ez Jainkoari.\nZerbait benetan eskatuz gero, Ala galdetu behar zaio gutxienez gauza bat eman diezaiokeelako zapatari.\nlimit expectation happy life\n3 months ago by sparl1 (62)


Neskatoak, kanpoan lan egitera behartutakoak | EIBZko liburutegia\nNeskatoak, kanpoan lan egitera behartutakoak\n2016/03/04 -n Amaia-kargitaratuta\nIker Tubia / 2016-03-04 / 813 hitz\n1950eko hamarkadatik aurrera, emakume askok etxea utzi eta nagusiki Iparraldera joan behar izan zuten, etxeetan edota hoteletan lan egitera. Jon Abrilek haien testigantzak bildu ditu ‘Neskatoak‘ dokumentalean.\nGerraren ondoren, 1950eko hamarkadan etxetik urruti lanera joatea egokitu zitzaion Hego Euskal Herriko jende askori. Haien artean, badira oharkabean igaro diren langile finak: neskatoak. Anitz izan ziren etxea utzi, eta beste batenean lan egitera sartu zirenak. Edota hoteletan lanaldi luzeak egiten zituztenak.\nBidasoa-Baztan inguruan oso ohikoa izan zen hura. Orain, etxeko lanetan aritzeko kanpora joan zirenei aurpegia eta ahotsa jarri die Jon Abrilek Neskatoak dokumentalean. Etxean hainbeste aditutako istorioak historiaren parte izan behar direlakoan. Etzi aurkeztuko du filma, Berako kultur etxean, 19:00etan.\nEtxeetan beharra zegoen. Horrek eraman zituen Mari Carmen Tapia (Lesaka, Nafarroa, 1952) eta Inma Uranga (Zugarramurdi, Nafarroa, 1950) kanpoan neskato ibiltzera. Biak etxetik gertu hasi ziren: Lesakan Tapia, eta Dantxarinean Uranga. 12 urterekin lehenbizikoa, eta 15ekin bigarrena. «Haur bat nintzen», dio Tapiak. Biek ala biek gaizki pasatu zuten lehenbiziko lanarekin. Gerora, hartu zioten neurria.\nBigarren belaunaldiko neskatoak izan ziren. Lehenbizikoak haiek jaio ziren urte inguruan hasi ziren Iparraldera lanera joaten. Ez zuten baimenik, ezta pasaporterik ere. Mendia zeharkatu behar izaten zuten, gordeka. Orduko emakume haien lan baldintzak oso txarrak ziren. 1950eko hamarkada hondarrean lortu zuten pasaportea, baina hasieran mugatua zen; hirutan zeharkatzen ahal zuten muga.\nGerora pasatzeko arazo handirik ez bazen ere, Tapiak gogoratu du Carrero Blanco hil zutenean egoera nahastu egin zela. «Etxeko andrea bila etortzen zitzaigun Behobiaraino, eta lan eskutitzarekin ez zen arazorik izaten». Batzuetan urduri ere jarri izan zen. Izan ere, Telesforo Monzonen etxean ari zen garai hartan.\nMugarena zen erraztasun bakarra. Gainerakoan, erraztasun gutxi. Tapia 12 urterekin hasi zen neskato, Lesakan. «Nire unibertsitatea izan zen», dio, lanari erreferentzia eginez. Haurrak zaindu, etxeko lanak egin, eta, ondoren, eskolara. «Lan guziak eginda, gero eskolara? Ikasteko afizioa joan zen erabat», onartu du. Hala, 14 urterekin, Lesaka atzean utzi, eta Irunera joan zen lanera. 1.500 pezeta kobratzen zituen. Baina haren egoera ez zen beste neskato askorenarekin alderagarria: «Andrea fabrikatik ateratzen zen arratsaldeko lauretan, bazkaltzen zuen, eta joaten ginen biak hondartzara, edo Donostiara zinemara. Ezkongabea zen, eta alaba baten gisan tratatzen ninduen, primeran».\nIparraldera joatea deliberatu zuen 17 urterekin, ahizparekin batera lan egitera. 4.000 pezeta irabazten hasi zen Monzonen etxean neskato, Donibane Lohizunen. Bi urteren buruan, ahizpa ezkondu, eta bakarrik geratuko zela esan zien etxeko jabeei, baina 8.000 pezeta kobratuta. Onartu egin zuten.\nAukera bakarra, ateratzea\nZugarramurdin ez zen lanik garai haietan. Dantxarinean 750 pezeta kobratzen zituen Urangak, eta lau haur zaindu behar zituen. 17 urte betetakoan Ezpeletako etxe batera joan zen lanera. «Ez zen inor ere. Aste guzia bakarrik ematen nuen, eta hori gogorra zen niretako». Izan ere, Ezpeleta eta Kanbo artean zegoen etxe hura. Inguruan zelaia baizik ez zuen.\nHiru urte egin zituen han, eta, ondoren, Biriatun eta Miarritzen aritu zen, baina, etxe partikularretan aritu beharrean, hoteletan. «Hoteletan pixka bat gehiago irabazten zen, eta baziren propinak». Zortzi hilabetez aritzen ziren lanean, Aste Santuan hasi eta azarora bitarte. «Miarritzen lana oso gogorra zen: hotelekoa lan esplotazio hutsa zen. Goizeko zazpietan jaiki, eta lanean hasten ginen. Arratsaldean izaten genuen bi egunez bi ordu libre, arropa garbitzeko, eta segitzeko». Larunbat eta igandeetan lana, egun libreren bat hartzeko zailtasunak, eta udan, egunero-egunero, gelditu gabe.\n«Orain inork ere ez luke aguantatuko astelehen goizean sartu, eta igande goizean atera. Ekuadortik datozenek egiten dute orain guk egiten genuena», azaldu du Tapiak. Berak, igandea libre izanda, azken tantaraino aprobetxatzen zuen. Astelehenean kuluxka egin behar izaten zuen. «Berandu joaten ginen lo egitera, eta, gero, biharamunean autobusa hartzeko goiz jaiki. Leher egina ailegatzen nintzen».\nUrangak zailago izaten zuen. Urrutiago zegoen, eta oso gutxi libratzen zuen. Dena den, noizbait ere egiten zituzten besta txikiak langileen artean. Behin baizik ez zen Zugarramurdiko bestetara joan, eta larrutik ordaindu zuen. «Auto batean eraman gintuzten. Biharamunean leher eginda nengoen, eta erori egin nintzen. Plater pila nituen, eta denak gainera. Sartu ninduten pastilla batekin ohean bizpahiru orduz, jaiki, eta berriz ere lanera». Nagusien errieta ere jaso zuen horregatik.\nSosa, etxera bueltan\nBeharrak bultzatu zituen kanpora ateratzea, eta irabazitako sosa etxera itzultzen zuten, ezkontzeko ziren arte. «Noski, ez genuen gastatzen. Ez zenuen behar arroparik aste tarteko, ez zenuen behar jateko…», azaldu du Tapiak. «Etxeko lehenbiziko telebista nik erosi nuen», gehitu du Urangak. Hark dirua multzo egin, eta titietan gorderik pasatzen zuen Hegoaldera. Franko eta pezeten arteko kanbioa nola zegoen kezka nagusietako bat zen: «Hala ibiltzen ginen: ‘Kasik hamabostean dago’».\nTapiak gogoan du aitaren behia hil zenekoa. 20.000 pezeta balio zuen beste bat erosteak, eta ezin erosi. Beraz, alaba dirua gordetzen hasi zen. «Oroitzen naizenean, zer poza ematen didan; aitak halako beharra zuen, nola erosiko zuen ba behia?», azaldu du.\nBaina haien lana ez zen aitortua. Eta, oraindik ere, ez da. «Batzuetan gutxiago sentitzen ginen. Ez anitz, dena den», dio Urangak. Espainolak hotelera joaten zirenean «nardagarriak» zirela gogoratu du, hesia paratzen zuten zerbitzarien eta haien artean. Klasismoa. Gaur egun horri gehitzen zaio arrazismoa, haien ustetan. «Baina gure beharra bazuten. Nork garbituko zien etxea?», dio Tapiak. «Etxeko lanak dira, gehiago prezatu behar zen».\nKategoria Azalpen testua, Berria egunkaria, D eredua, DBH 3. eta 4. mailak, Etika eta Filosofia, Euskara, Gizarte Zientziak, Zinema, etiketak "Neskatoak" dokumentala, Iker Tubia, Ipar Euskal Herria, Jon Abril, Lan baldintzak, Nafarroa by Amaia. Gorde lotura.


Gernikako Saski Eskola, saskibaloia, balioak eta berdintasuna Urdaibaiko txikientzat - Ba da beste modu bat | Laboral Kutxa Blog\nLABORAL Kutxan sei hamarkadatik gora daramatzagu egunez egun kirolaren bidez berdintasuna eta gizarte justuago bat lortzeko apustua berritzen, uste baitugu balio horiek gidatu behar dutela gure jarduera.\nGaur, beste urrats bat eman dugu konpromiso horretan, eta zuen seme-alabak, 2014an eta 2015ean jaiotako Urdaibaiko txikiak, anbizio handiko oinarria duen kirol-proiektu batean parte hartzea nahi dugu. Indarrak batuz, Gernika KESB taldearekin elkarlanean ari gara, LABORAL Kutxa Gernika Saski Eskola sortzeko. Ekimen horri esker, eskualdeko umeek aukera izango dute saskibaloia ezagutzeko eta saskibaloiaz gozatzeko, berdintasunaren, elkarlanaren eta bizitza-ohitura osasungarrien printzipioak gidari hartuta.\nAnima zaitezte zuen txikiak ekimen honetan sartzera, jada etxean irakasten dizkiezuen printzipioak indartu eta osatzeko, kirola egin eta eskualdeko beste ume batzuekin elkartzen diren bitartean. Aukera aparta da saskibaloiari eta bizitza osasungarriari lotutako balio-eskola xume honetan sartzeko. Gernikako Saski Eskolan izena emateko, inprimaki hau bete dezakezue.\nBalioak irakastea kirolaren bidez\nEkimen honen helburua xumea da, baina, aldi berean, anbizio handikoa: elkartasunaren, talde-lanaren, berdintasunaren eta saskibaloian dauden beste printzipio batzuen balioa irakastea; kirol eder honen oinarri teknikoak irakastea eta Gernika-Lumoko eta inguruetako beste adingabe batzuekin ondo pasatzea.\nLABORAL Kutxa Gernika Saski Eskolak ordubeteko saioak egingo ditu igandero, maiatzaren 30era arte. Jarduera Gernikako Santanape kiroldegian hasiko da, baina gure helburua da astiro-astiro eskualdeko beste herrietara iristea, printzipio horiek lurralde osora zabaltzeko. Entrenamenduak osatzeko, topaketak egingo ditugu Bizkaian zehar.


“Nik badakit pixka bat, baina ez dakit dena euskaraz esaten…”\n2018-01-21\tguraso\tIruzkinik ez\nEra.eus webgunetik ekarritako testua duzu honako hau\nEuskara ikasten ari den gurasoak euskarari lekua egin diezaioke etxean, neurrian neurriko helburuak eta baldintzak jarrita. Asmoa ez da ohiko hizkuntza ordezkatzea, baizik eta seme-alaben ikaste prozesua indartuko duen motibazioa elikatzea.\nIkasketa guztiek denbora eskatzen dute, baita hizkuntzek ere, eta horiek erabiltzea da arrakastaren gakoa. Baina euskara ikasten ari diren gurasoen ohiko zalantza izaten da dakiten hori seme-alabekin erabiltzea komenigarria den ala ez.\nErantzuna aurki daiteke bi helburu hauek uztartuta:\nBatetik, gurasoak euskaraz dakiena une zehatzetan eta baldintza erosoetan erabiltzea seme-alabekin. Gurasoa ez da izanen euskararen “eredu linguistikoa”, baizik eta bere jarreraren bidez euskarari buruzko interes bizia azaltzen duena.\nBestetik, ohiko komunikazioa ohiko hizkuntzan egitea, gurasoa eroso eta ongi moldatzen den horretan. Izan ere, familia hizkuntzaren gaitasun linguistiko aberatsak euskara ikasten ere lagunduko dio haurrari.\nBeraz, denbora eta espazio aproposak bilatu behar dira helburu bakoitza jorratzeko, horixe baita biderik emankorrena. Euskarari etxean tokia egitea ideia bikaina dela ahaztu gabe, garrantzitsua da bakoitzak bere ohiko hizkuntza aberatsa ematea seme-alabei, oinarri linguistiko orokor horren gainean garatuko baitituzte etorkizunean hizkuntza-gaitasunak euskaraz, eskolaren eta aisialdiaren bidez. Euskara ikasten ari den gurasoak etekin handia atera ahal dio dakienari seme-alabekin batera ipuinak irakurtzean, kantak abestean edo kultur arloko eskaintza zabalarekin gozatzean. Ikaste prozesuan aurrera egin ahala, gurasoak helburu handiagoak jarri ahalko ditu eta, seme-alabaren konplizitatea bilatuz, euskaraz elkarrekin aritzeko momentu bilakatu, esaterako, autoan edo eskolarako bidean emandako tarteak edo afalorduan biltzeko unea.\nBakoitzak bilatuko du bere neurriko helburua, betiere betegarria, eta ikasitakoa erabiltzeko egoerarik aproposena zein duen erabakiko du. Non eta nola egin planifikatu behar da soilik. Bestalde, lagungarria da gurasoen nahia eta asmoa argi adieraztea seme-alabei, baita etxeko gainerako helduei ere, haien aldeko jarrera lortzeko. Izan ere, motibagarria da seme-alabentzat gurasoen euskararekiko interes argia ikustea.\nGai honen inguruan Iñaki Eizmendik idatzi zuen Guraso.eus.-eko artikulu honetan\nIruzkinik ez "“Nik badakit pixka bat, baina ez dakit dena euskaraz esaten…”"


René Jacobs - Wikipedia, entziklopedia askea.\nRené Jacobs (Gante, 1946) belgikar kontraltoa, orkestra-zuzendaria eta musikologoa da. Goi-mailako ikasketak Ganteko Unibertsitatean egin zituen, eta musika eta kantua ikasi zituen aldi berean. Alan Curtisi esker, veneziar opera ezagutu zuen, Francesco Cavalliren Erismena kantatzeko enkargua eman baitzion hark. Gustav Leonhardt eta Alfred Dellerrek horretara bultzatuta, antzinako musikaz zaletu zen, eta kontraltoaren errepertorioa eta tinbrea indartzeko lanak egin zituen. 1977an, Concerto vocale taldea sortu zuen, eta talde horrekin italiar, frantses eta alemaniar errepertorio barrokoa aztertu zituen: Cavalliren La Calisto (1994) lanaren grabazioak oso kritika onak izan zituen. Schola Cantorum Basiliensiseko irakasle, Innsbruckeko Jaialdiko zuzendari artistiko eta antzinako musikako aholkulari (Berlingo Staatsoperren) izan da. Lan handia egin du antzinako partitura ahaztuak berreskuratzeko, bai kantari gisa bai orkestra-zuzendari gisa. Opera barrokoa ere lantzen du. 2011n, III. Traetta Saria eman dio Traetta Societyk Europako musika-ondarea berreskuratzeko egin duen lanagatik.\nGante, 1946ko urriaren 30a (73 urte)\norkestra zuzendaria, abeslaria, opera abeslaria, musikagilea eta musikaria\nAzken aldaketa 22 urtarrila 2018(e)an, 23:32(e)tan\nOrriaren azken aldaketa: 22 urtarrila 2018, 23:32.


Araurik gabe, patinetan | Bizigiro | Berria\nHiriak bisitatzeko modu azkar eta erosoa eskaintzen dute segway-en moduko gailuek. Irudian, Bilbon egindako bisitetako bat. NINEBOT SEGWAY BILBAO Tamaina handiagoan ikusi\nMaiz esaten da errealitatea legearen aurretik joan ohi dela, eta arauek errealitate horri erantzun behar diotela. Bada, antzeko zerbait gertatzen ari da patinete elektriko edo pertsonen mugikortasunerako gailuekin. Euskal Herriko hiri eta herrietako kaleetan gero eta maizago ikusten dira herritarrak segway edo antzeko gailuekin aurrera eta atzera mugitzen. Lanerako bidea egiten, paseoan, edo, besterik gabe, turismo egiteko gailu moduan erabilita, hiriak ezagutzen. Areagotzen ari da horien erabilera, baina legea atzetik dator. Askotan ez baitago garbi zein bide erabili behar den: espaloia, bidegorria ala errepidea. Oraindik zehaztu gabe dagoen zerbait da, eta udalek ez dute araurik indarrean horien erabilera bideratzeko. Horregatik, gaur-gaurkoz, askotan zentzuaren araberako erabilera ematen zaie patinete elektriko eta pertsonen mugikortasunerako gailu horiei, baina luze gabe hori aldatu egingo da.\nBesteak beste, Iruñea, Bilbo eta Gasteiz patinete elektrikoen erabilera arautzeko udal ordenantza bana prestatzen ari dira, eta datorren urtean martxan edukitzea aurreikusten dute. Donostian ez dute aurreikusten halakorik martxan jartzea, ez oraingoz behintzat. DGT Espainiako Trafikoko Zuzendaritza Nagusia legedi bat prestatzen ari da ibilgailu horien erabilera arautzeko, eta hori indarrean jarri arte itxarongo dute Donostian «oraindik arazo berezirik ez delako sortu», Pilar Arana Garraio zinegotziaren arabera. Irailean hasi zen DGT lege horren zirriborroa idazteko lehen bilerak egiten hainbat hiritako arduradunekin, eta horien artean daude Bilbo eta Gasteiz. «Oraindik apurka doa bide hori, eta azarora arte ez daukagu beste bilerarik; beraz, epeak luzerako joko dutela ikusita, gure ordenantza propioa garatzea erabaki genuen», azaldu du Pedro Jimenez Gasteizko Hiritar Segurtasunerako komunikazio arduradunak. Lapurdin, Nafarroa Beherean eta Zuberoan ez dago halako araudirik, eta Frantziako Gobernua ere, gaur-gaurkoz, ez da patinete elektrikoen inguruko legerik idazten hasi ere egin. Oraingoz, gainera, ez dago horretarako aurreikuspenik ere. Beraz, egungo arauen interpretazioen arabera ari dira lanean Euskal Herri osoan, eta, askotan, zentzua erabiliz.\nBaina horrekin ez da aski. Eta horregatik agian, legea idazten hasi aurretik DGTk hainbat jarraibide eman zituen uda aurretik. Gomendio orokor batzuk, hain zuzen. Horren arabera, segway, patinete elektriko edo antzeko gailuak ezin dira oinezkoekin alderatu, baina ezta ibilgailu motordun batekin ere. Horregatik, horientzako bideetatik ibili beharko lukete, halakorik dagoen kasuetan. Bidegorriak, esaterako. Baina hori ez da beti gertatzen, eta, horregatik, gomendio orokorren artean, espaloi zabaletan, parkeetan eta oinezkoentzako kaleetan ibiltzeko baimena ematen du. Baina hori egiteko baldintzak udal bakoitzak eman behar dituela gogorarazita. Hala ere, oinezko baten abiaduran den bitartean gune horietan erabili ahal dira gailu horiek. Hori da egindako gomendioa, eta antzera gertatzen da Lapurdin, Nafarroa Beherean eta Zuberoan ere. Legerik egon ezean, udalek arautzeko aukera daukate, baina gomendio orokor batzuk ere badaude halakorik ez dagoenerako. DGTk emandakoen parekoak dira horiek ere.\nLegea etorri bitartean, DGTk egindakoa gomendio bat besterik ez da, eta, bitartean, udalek arautu dezakete gailu horien erabilera ordenantza bidez. Eta hala egin du, esaterako, Bartzelonako Udalak. Uztailaz geroztik, gailu elektriko horien erabilera arautzen duen ordenantza bat daukate martxan. Oinezko eta txirrindulariekin arazo ugari sortzen hasiak zeuden patinete elektriko, segway eta antzekoak, eta horrek arrazoi jakin bat zuen: turismoa. Hain zuzen, hiriak bisitatu eta ibilaldi gidatuak egiteko garaian, gero eta ohikoagoa da segway-en bidez egitea. Oinez egin beharrean, gune turistiko batetik bestera mugituz ezagutzen da hiria gailu horien bitartez. Eta Bartzelonan azken boladan arazo bihurtzen ari zen horien erabilera. Espaloian taldean ibiltzen ziren, eta gune turistikoetan areagotzen ari zen horien presentzia. Horregatik, haien erabilera mugatzeko urratsak egin dituzte han.\nBost taldetan bereizi dituzte pertsonak mugitzeko gailu motak, garraiatu dezaketen pisuaren eta lortu dezaketen abiaduraren arabera. Balaztarik eta heldulekurik ez daukaten patineteek, esaterako, espaloi zabaletan eta parkeetan zirkulatu ahal izango dute bakarrik, eta baita errepideetan ere, horiek orduko 30 kilometroko abiadurako eremuan badaude. Beste hainbeste gertatzen da segway eta antzekoekin ere: aipatutako bideetan ibiltzeko aukera edukitzeaz gain, bidegorriak ere erabiltzeko aukera izango dute. Merkantzia edo pertsonak garraiatzeko garaian ere aurreko baldintza beretan ibili ahal izango lirateke, baina, horrez gain, baita errepide normaletan ere. «Arazo bihurtzen ari zen kontu bati irtenbidea eman zaio horrela, eta begi onez hartu dute ibilgailu horiek alokatzen dituzten eta ibilbide gidatuak egiten dituztenek», Jimenezek azaldu duenez. Beste arazo bat ere bazegoen Bartzelonan. Hain zuzen, gailu elektriko horiek alokatu, eta erabiltzailea bere kasa ibiltzen zen askotan, eta horrek arazoak areagotu zituen. Horregatik, ordenantza berrian, halako gailu bat alokatzen den aldiro gida batekin joatera behartzen da. «Hori bada modu bat hirian dauden arauak errespetatzeko», azaldu dute Ninebot Segway Bilbao enpresako ordezkariek. Baina, horretaz gain, talde turistikoen ibilbideak zehaztu dituzte, eta ordutegi batzuen barruan erabili ahalko dira, gailu horien trafikoa murrizteko asmoz.\nEuskal Herrian, hedatzen\nGero eta ohikoagoa da hiriak segway bidez ezagutzea, eta joera horri heldu eta Bilbora eramateko asmoarekin sortu zuten martxoan Ninebot Segway Bilbao enpresa. «Ikusi genuen Bilbon ez zegoela halako ezer, eta aukera bat izan zitekeela pentsatu genuen», diote haiek. Orain arte izan duten harrerarekin, gainera, gustura azaldu dira, joera orokor bat den heinean jendea inguratzen ari zaielako. «Hiria ezagutzeko modu egokia da, eta bi orduren buruan Bilboko gune turistikoenak bisitatu eta ikusteko aukera ematen du, gainera». Oraindik hirian ordenantzarik egon ez arren, espaloi zabaletatik eta bidegorrietatik joaten dira, «arauak betez», eta, espaloi estuak direnean, oinezkoen erritmoan. Udala lantzen hasia dagoen ordenantza hori begi onez ikusi dute enpresako arduradunek.\nEdozein modutan, Euskal Herrian oraindik masifikatu gabe dagoen jarduera bat da pertsonen mugikortasunerako gailu horiena. Hala diote, behinik behin, hiriburuetako udaletakoek. «Gaur-gaurkoz ez da buruhauste bat, baina arazo batzuk ematen ari dira», azaldu du Enrique Urkijo Bilboko mugikortasun eta iraunkortasun zuzendariak, eta horiei aurre egiteko modu bat izango da garatzen ari diren ordenantza. «Bartzelonakoa eta Granadakoa [zirriborro bat egiten ari dira] eredu izango dira horretarako». Gasteizen ere beste horrenbeste, azaldu du Jimenezek. Oraindik arazorik sumatzen ez badute ere, sortzen direnerako araua eduki nahi du udalak. Bide horretan, orain arte beste lekuetan egindakoa eredu gisa erabiliko dute, nahiz eta «udal bakoitzak bere bereizgarrietara egokitu beharko duen araua». Iruñean, bestalde, zirriborroa gauzatzen ari dira, eta proiektatze fasean dago. Oraindik, onarpen datarik ez dute aurreikusten. Dena dela, Mugikortasun Saila lantzen ari den zirriborroak ere antzeko neurriak bilduko ditu. Bartzelonako arauan biltzen diren hainbat neurri eurenak egin dituzte.\nOraindik arazo bihurtu ez den arren, patinete elektriko edo pertsonen mugikortasunerako gailuen garapena areagotzen ari da. Legeen aurretik doaz gaur-gaurkoz, baina udalak eta erakunde publikoak mugitzen hasiak dira horien presentzia areagotzen denerako, hala gertatuko balitz. Errealitatea arauen aurretik doa, eta, beste behin ere, legeak kaleetako errealitateari erantzungo dio luze baino lehen.\nGailu elektrikoen inguruko lehen epaia eman dute


Osasun-alarma garaian ere, kultura, auzoak eta herri-mugimendua bizirik! - - Hiruka.eus\nEH Bildu Getxo 2020-07-20 11:01\nGetxoko Udalak adierazpen publikoa kaleratuko du bihar, herriko jaien harira herritarrei arduraz jokatzea eskatuz eta hainbat debekuren berri emanez: eremu publikoan ekitaldiak antolatzea, txosnak montatzea eta abar. EH Bildutik erabaki dugu adierazpen horretan ez parte hartzea, hainbat arrazoi direla medio:\n- Adierazpen hori Udalaren aurpegi zuriketa baino ez da. Jaiak bertan behera utzi dituzte, kulturgintza itotzen ari dira, herri-mugimenduak debekuak baino ez ditu jasotzen... Baina Udaletik ez da inolako alternatibarik proposatzen. Beste herri batzuetan udako egitarauak antolatu dituzte, artistekin eta herri-mugimenduarekin elkarlanean, osasun-neurriak errespetatuz. Getxon, uda osorako, zazpi kultur ekitaldi antolatuko dituzte bakarrik, hutsaren hurrengoa.\n- Udalak inposaketaren bidea jarraitu du uneoro. Horretan, normaltasun berriak ez du ezberdintasunik normaltasun zaharrarekin. EH Bildutik hamaika proposamen egin ditugu azken hilabeteotan, baita kulturgintzari dagokionez ere, baina ez dira kontuan hartu, eta ez digute erabakietan parte hartzen utzi. Beraz, ez dugu euren propaganda-argazkietan parte hartuko. Batasuna irudikatu nahi dute, atzean inposaketa dagoenean, besterik ez.\n- Inposaketa hori herri-mugimenduak ere pairatu du. Udalak diru-laguntzen %85 kendu die jai batzordeei, eta jaiak egitea debekatu die. Bazegoen alternatibarik: diru-laguntzak mantendu eta bestelako jaiak antolatzea: streaming bidezko ikuskizunak, osasun-arauak errespetatzen dituzten jarduerak antolatu eta abar. Beste herri batzuetan hala egin dute. Gainera, Getxoko Udalak kultur ekimenak antolatu ahal baditu, zergatik herri-mugimenduak ez?\n- Argi geratzen ari da osasun-alarma egoera honetan zeintzuk diren batzuen lehentasunak: enpresari handien etekin ekonomikoa sustatu, azpiegitura erraldoiak bultzatu, bozkatzera joan (nahiz eta oinarrizko osasun-baldintzarik ez egon)... Eta bitartean herrigintzarentzat trabak, debekuak eta inposaketak. Argi diogu: ez dugu onartuko osasun-krisia aitzakiatzat erabiltzea herri-mugimenduaren kontra egiteko, Itzubaltzeta Gaztetxearekin gertatu den bezala.\n- Ez da zilegi erakunde publikoek norbanakoen ardura azpimarratzea, erakundeek ere bestelako interesak lehenesten dituzten bitartean. Hauteskundeak dira horren adibiderik garbiena: egun horretara arte "normaltasuna" izan da nagusi, baina uztailaren 12tik aurrera hasi dira fokoak han eta hemen, debekuak areagotu dira eta abar.\n- Azkenik, eta nola ez, EH Bildutik arduraz eta erantzukizunez jokatzen jarraituko dugu, orain arte egin dugun bezala, eta hala jokatzeko deia egiten diegu herritarrei. Osasuna eta bizitza lehenetsi behar dugu beste edozerren gainetik, gure burua eta gure ingurukoak zainduz eta arduraz jokatuz. Zaindu gaitezen!


Urtaranen gobernuak 384 ‘led’ luminaria berri jartzeko kontratua esleitu du, urtean 35.000 euro aurreztu ahal izateko | El Correo\nZurekinUrtaranen gobernuak 384 ‘led’ luminaria berri jartzeko kontratua esleitu du, urtean 35.000 euro aurreztu ahal izateko\nUrtaranen gobernuak 384 ‘led’ luminaria berri jartzeko kontratua esleitu du, urtean 35.000 euro aurreztu ahal izateko\nGasteizko alkate Gorka Urtaranek iragarri duenez, Udalak Forondako atean, Legutianoko atean eta Tomas Zumarraga Dohatsuaren kalean argiteria publikoa hobetzeko kontratua esleitu dio Ekoargi Instalaciones Eléctricas enpresari. Orobat, Tokiko Gobernu Batzarrak lau telekudeaketa-sistema ezartzea onetsi du, instalazio elektrikoen parametroak ordenagailu batetik monitorizatu eta gidatu ahal izateko. “Ekimen horiek Gasteiz hiri moderno eta adimentsua, XXI. mendeko hiria bihurtzen lagunduko dute”, azaldu du Gorka Urtaran alkateak. Lanen kostua 164.329,58 eurokoa izango da, enpresak aurrekontuaren prezioaren inguruko %10,25eko beherapena eskaini ostean.\nAzken hilabeteotan egindakoaren ildo beretik, Urtaranen gobernuak ‘led’ teknologia duten luminariak instalatzeko lanetarako bost hilabeteko epea izango da. Elementu horiek ohiko lanparak baino eraginkorragoak dira eta energia-kontsumoa gutxitzen laguntzen dute, bai eta kaleetan argitasun handiagoa eta uniformeagoa lortzen ere. Gainera, itsutzea eta argi-kutsadura ekiditen dituzte, eta mantentzeko kostua txikiagoa da.\nZehazki, 384 luminaria moderno jarriko dira Forondako atean, Legutianoko atean eta Tomas Zumarraga Dohatsuaren kalean (Domingo Beltran de Otazu kaletik Mexiko kaleraino); horri esker, Udalak ia 36.000 euro aurreztuko ditu urtean energiaren fakturan, lehengo lanparek sortutako gastuaren aldean. Alkateak gogorarazi duenez, “azken urteetan hiriko 38.500 luminarietako 4.500 aldatu dira“. Estrategia horri jarraitzeko konpromisoa kontuan hartuz, Urtaranen gobernuak aurtengo udal aurrekontuan 425.000 euro jarri ditu argiteria publikoa hobetzeko; aurreko ekitaldian, berriz, 250.000 euro izan ziren. Kontsumoari dagokionez, azken urteetan azpiegituretan egindako berrikuntzek aurrezteko bide eman dute. 2015ean Udalak 3,8 milioi euro ordaindu zituen energiarengatik; 2016an, 3,6 milioira gutxitu zen gastua. 2013an, aldiz, 4,3 milioi ordaintzen zen. “Azkenaldian, gainera, 537 ‘led’ argi berri jartzeko 240.000 euro inbertitzea onetsi dugu ere: Zadorra hiribidea, Gamarrako atea, Santo Tomasen Ubideko kalea, Kantabrikoaren hiribidea, Arriagako atea, Mexiko kalea, Jose Atxotegi kalea, Lasarteko atea, Salbaterrabide eta Done Jakue hiribidea”, ekarri du gogora Gorka Urtaranek.\nBestetik, Udalak erosten dituen lau telekudeaketa-sistemen bidez instalazio elektrikoak urrutitik kontrolatu eta gidatu ahalko dira. Proiektuak barne hartzen duen eremuan dauden aginte-guneetan instalatuko dira, eta kontrol-zentro batera konektatuko; bertan denbora errealean jasoko da informazioa (neurketak, gailuen egoera, alertak, kontsumoak). Sistemak ekipoak monitorizatu eta kontrolatzeko balio du, bai eta sistemak programatzeko ere. Orain arte Erdi Aroko hirigunean baino ez zegoen horrelakorik. Gainera, instalazio elektrikoaren ikuspegi osoa eduki ahalko da, eta udal teknikariek eguneroko lanerako oso baliotsuak diren grafiko eta estatistikak lortuko dituzte. Gorabeherei buruzko alertak ere hobetuko dira eta, beraz, argiteria publikoaren sarean gerta daitezkeen arazoen konponketa. Argiztapen ordutegiak eta erregulazio-mailak kudeatzeko aukera emango dute, halaber, eta potentzia eta kontsumoak berraztertzeko.\n‘Musturrek jangotsutez bermiotarrez!’, euskararen aldeko lelo berria Hilabete honetan ekingo Udalak Araba-Eskibel jauregia eraberritzeko proiektuaren idazketa esleitzeari


ETB3 ikusezin hori - - euskalerriairratia.eus\nAsier Azpilikueta 2019-05-14 14:25\n- Clan kateak 38 saio ezberdin eman zituen 24 ordu horietan. Boing kateak 18, eta ETB3k, 46.\n- Boing kateak 4 orduz eman zuen Doraemon eta 3 orduz Mr. Bean. Clan kateak bi ordu eta erdiz eman zuen Bob Esponja eta ia hiru orduz, Henry Danger. Aitzitik, ETB3n bakarrik ordu erdikoa izan zen Doraemon-en emanaldia; berez, izan ziren egun osoan hura baino saio luzeagoak.\n- Bakarrik ETB3n egon zen atzo fikziozko saio propio bat: 3txulo.


Topaketa eta Gogoeta Jardunaldiak | Kooperaldarte\nTopaketa eta Gogoeta Jardunaldiak\nDakizuen moduan, ALDARTE elkartearentzat, Giza Eskubideen defentsarekin bat egon da LGTBI+ pertsonen eskubideen defentsa, eta gure lanaren ardatz nagusi bat izan da. Asmo hori betetzeko, oraingo honetan, Sexu-orientazio eta genero-identitateen ondorioz gertatzen diren gorroto-delituei aurre egiteko erronkak Topaketa zein gogoeta Jardunaldiak antolatu ditugu.\nEkintza honen helburu nagusia EAEko eragile politiko eta sozial ezberdinentzako gogoeta, eztabaida eta esperientzien hartu-emanerako espazio bat sortzea da. Zeinak, alde batetik, sexu-orientazio eta genero-identitateengatik (OSGI hemendik aurrera) gorroto-delituen inguruko egoeraren analisia ahalbidetuko duen —tokiko ikuspuntu eta ikuspuntu orokorrarekin—, eta, bestetik, salaketa estrategien artikulaziorako eta gizarte mobilizaziorako Nazioarteko Sarea indartzen jarraitzea ahalbidetuko duen.\nGuztion parte hartzea sustatzeko asmoz, jardunaldi hauek hiru lekutan egingo dira:\nLehenik eta behin, martxoaren 27an, 16:00etatik 20:15etara, Gasteizko Simone de Beauvoir elkarte etxean egongo gara. Bertan, ALDARTEren OSGI gorroto-delituei aurre egiteko estrategiak: begirada orokor bat ikerketa aurkeztuko dugu eta Erasoen aurrean, LGTBI+ pertsonen erresistentzia estrategiak tailerra egingo dugu.\nOndoren, martxoaren 28an, Bilboko Bizkaia Aretoan elkartuko gara eta, egun osoan zehar, sexu- nahiz genero-aniztasunaren ondorioz jazotzen diren gorroto-delituei aurre egiteko erronken eta estrategien inguruan hausnartzeko aukera izango dugu.\nAzkenik, martxoaren 29an, Zarauzko Antoniano Aretoan, aipatutako ikerketaren ondorio esanguratsuenak aurkeztuko ditugu eta, zenbait LGTBI errefuxiatu eta ekintzaileen laguntzarekin, OSGI gorroto-delituen inguruko solasaldia izango dugu.\nAntolakuntza errazteko, lotura hauen bidez, Gasteizko zein Bilboko ekintzetan izena ematea eskertuko genizueke:\nAmaitzeko, hemen duzue eskuragarri informazioa osatzen duen dossierra:


Software librea, lau frikiren kontua baino askoz gehiago — Eibar.ORG | Eibarko peoria\nHemen zaude: Hasiera / Blogak / e-gorblog / Software librea, lau frikiren kontua baino askoz gehiago\nSoftware librea, lau frikiren kontua baino askoz gehiago\ne-gor 2012/05/13 22:55\n"Software librea" terminoak Linux ekarriko dio gogora jende gehienari, informatikari batzuek Windows-en ordez erabiltzen omen duten sistema eragile arraro hori. Eta egia bada ere software librea Linuxekin hasi zela zabaltzen eta ezagun bihurtzen, gaur egun software librearen mugimendua askoz gehiago da. Hainbeste, non hura gabe mundua ez bailitzateke izango gaur ezagutzen dugun bezalakoa.\nIrudia: Larry Ewing\n(Elhuyar aldizkariko 2012ko martxoko zenbakian argitaratutako artikuluaren jatorrizko extended bertsioa)\nOrdenagailuek, beste teknologia askok bezala, historia luzea izan dute gizarte osora hedatu aurretik, uste duguna baino luzeagoa. Mundu akademiko-unibertsitarioan sortu ziren XX. mendearen hasieran lehen konputagailu analogikoak, teknologia elektro-mekanikoa zerabiltenak. 2. Mundu Gerraren aurretik eta bitartean bultzada handia izan zuten, etsaien komunikazioak deszifratzeko erabiltzeko, eta orduan sortu ziren ordenagailu elektroniko digitalak, rele, kondentsadore eta balbulekin funtzionatzen zutenak. 50eko hamarkadan hasi ziren berauetan transistoreak erabiltzen, eta 60koan zirkuitu integratu eta mikroprozesagailuak. Hauek poliki-poliki tamaina eta prezioz jaisten joan ziren eta 80ko hamarkadatik aurrera hasi ziren bihurtzen erabilera orokorreko.\nBitartean, 50-80ko hamarkaden arteko garai horretan, konputagailuak makina handi eta garestiak ziren, eta unibertsitateetan eta enpresa handietan soilik zeuden. Horientzat egiten zen softwareari dagokionez, ohikoa zen doan eta libreki zabaldu eta banatzea, beste batzuen softwareari ekarpenak egitea... Batetik, mundu akademikoan aurkikuntzak argitaratu eta partekatzea ohitura izan delako beti; bestetik, ordenagailu-ekoizleek ere begi onez ikusten zutelako beren makina garestiak erabilgarriago bihurtzen zituzten programak doan eta erraz eskuratu ahal izatea. Hacker filosofia eta garaia izan zen.\nAlabaina, 1980an copyright legea softwarera hedatu zen. Eta konputagailuak izaten ari ziren zabalkundea zela eta, softwarea negozio-aukera bihurtu zen, eta software-enpresak sortu ziren, softwarearen kode bitarra edo konpilatua soilik saltzen zutenak, ez iturburu-kodea.\nPanorama berri haren aurrean, MITeko (Massachusetts Institute of Technology) Adimen Artifizialeko Laborategiko Richard Stallman-ek erakunde hura utzi eta FSF (Free Software Foundation edo Software Librearen Fundazioa) sortu zuen, berak ezagutu zuen hacker filosofia berreskuratu eta software librea bultzatzeko helburuarekin. Haren ustez, softwareak libre izan behar du; uste duelako, batetik, ezagutza partekatzea ezinbestekoa dela gizarteak aurrera egiteko eta, bestetik, libre izateak kalitate hobeko programak egitea ahalbidetzen duela.\nBaina zehazki zer da software librea? Definizioa FSFk argitaratu zuen 1986an, Stallmanek idatzia. Software bat librea da berorren erabiltzaileak lau askatasun baditu (informatikan ohikoa den 0-tik hasitako numerazioa erabiliz):\n0. askatasuna: helburua edozein dela ere, programa exekutatzeko askatasuna.\n1. askatasuna: programa aztertu eta norberaren beharretara egokitzeko askatasuna.\n2. askatasuna: programa kopiatzeko eta kopiak banatzeko askatasuna.\n3. askatasuna: programa hobetzeko askatasuna eta hobetutako bertsioa zabaltzeko askatasuna, edonork etekina atera diezaion.\nAskatasun horiek bermatzeko, nahitaezkoa da programen iturburu-kodea irekia izatea. Bestalde, software librearen definizioaz gainera, FSFk eta Stallmanek copyleft kontzeptua ere ezagutarazi zuten (libre banatzen den softwarea aldatu edo hobetuz gero libre izaten jarraitzea; software libre askok baldintza hau betetzen du, baina ez da derrigorrezkoa eta ez dute denek betetzen), eta software librea copyleft bidez banatzeko lehenengo lizentzia asmatu (GPL edo General Public License).\nRichard Stallman, FSF Software Librearen Fundazioaren sortzailea.\nArgazkia: Gisle Hannemyr/Creative Commons/Aitortu eta partekatu baimen beraren arabera\nStallmanek MIT utzi eta FSF abiarazi aurretik GNU proiektua ere jarri zuen martxan, zeinaren helburua baitzen ordenagailu batean behar den sistema osoa eta programa ohikoenak software libre moduan izatea. 1991rako eginak zituzten oinarrizko sistema batek behar dituen programa gehienak (Richard Stallmanek berak egin zituen softwarea garatzeko beharrezko diren tresna asko, oraindik ere asko erabiltzen direnak, hala nola Emacs testu-editorea eta GCC C konpilatzailea), eta Linus Torvalds izeneko ikasle finlandiar batek osatu zuen eskema, falta zen sistema eragilearen nukleoa garatuz. Sistema eragilea UNIX sistemen berdina zen, eta Linux izena jarri zion.\nLinux baino askoz gehiago\nOrduan hasi zen zabaltzen poliki-poliki software librea, Linuxen bidez, Windowsen monopolioa hautsi nahian. Eta geroztik, Linuxekin lotzen du jende askok software librea, eta horregatik dago hain zabaldua lau informatikari frikiren gauza delako ustea. Eta egia da Linuxek ez duela hedapen handiegia erabiltzaile arruntak ezagutzen duen alorrean, etxe eta enpresetako mahaigaineko ordenagailuetan eta eramangarrietan alegia: %1 ingurukoa besterik ez da Linuxen erabilera.\nBaina software librea ez da Linux soilik. Bestelako programa asko dira software librea: Mozilla Firefox eta Google Chrome web-nabigatzaileak (bien artean merkatuaren erdia baino gehiago hartzen dute), LibreOffice ofimatika programa-sorta, GIMP marrazketa-programa, Blender 3Dko diseinurako softwarea...\nEta erabiltzaile arrunten ordenagailuak ez diren alor askotan, software librea nagusi da. Zientziaren aurrerabidea ahalbidetzen duten superordenagailuetatik, adibidez, % 90etik gora Linuxekin dabil.\nHalaber, web-zerbitzarien % 60k baino gehiagok ere Linux du sistema eragiletzat. Eta hauetan erabiltzen den software gehiena ere librea da: Apache, nginx edo lighttpd web zerbitzariak (%75eko merkatu-kuota, Apachek soilik %65), MySQL datu-basea, Python, Perl eta PHP programazio-lengoaiak, MediaWiki (Wikipediak erabiltzen duen softwarea), Drupal, Joomla!, Plone edo WordPress CMS (Content Management System) softwareak, eta beste ugari. Horiek guztiak egon ez balira, ziurrenik ez litzateke existituko ezagutzen dugun Internet: webguneak, blogak eta abar ostatatzeko zerbitzuak askoz garestiagoak izango ziren software-lizentziengatik, eta gizabanako edo enpresa txiki askok ezingo lituzkete kontratatu.\nSmartphone eta tableten arloan ere garrantzitsua da software librearen presentzia, 2010eko urriko zenbakian esan genizuenez. Googlek gailu horietarako garatutako eta Linuxen oinarritutako Android sistema eragileagatik ez balitz, sistema eragile propioa garatzeko kostua eta sistema eragile horren inguruan aplikazio-kopuru erakargarri bat lortzeko zailtasuna direla medio, beste ekoizleentzat lan nekeza litzateke Applek lortutako de facto monopolioa haustea, eta ez litzateke egongo alternatiba egokirik haren produktu garesti eta itxientzat. Aldiz, horri esker, gaur egungo smartphoneen erdiak baino gehiagok sistema eragile librea du, eta tabletetan ere gora doa poliki-poliki Android dutenen kopurua. Eta berdina gertatzen da aurten zabaltzen hasiko omen diren Internetdun telebisten arloan ere, 2010eko azaroan kontatu genizuen Google TV eta Appleren telbistaren gaiarekin.\nGainera, programa libre asko, edozeinek aldatzea posible denez, luzapen edo pluginen bidez funtzionalitate berriak erraz gehitzeko prestatuta daude. Eta benetan harrigarria da jendearen ekarpenei esker software libre batzuen inguruan sortu den pluginen ekosistema, mila gauza egitea ahalbidetzen digutenak. Hauen adibideak dira Firefox, GIMP, MediaWiki, WordPress...\nAzkenik, ezin aipatu gabe utzi software libreak izan duen eragina beste esparru batzuetan, hala nola argazkigintzan, literaturan, musikan, entziklopediagintzan eta ikus-entzunezkoetan, kultura librearen ideia sortzen...\nSoftware librea jada ez da hacker idealista gutxi batzuen utopia zoroa: ez da hacker idealista gutxi batzuen kontua, enpresa asko eta oso garrantzitsuak (Google esate baterako) ari direlako software librea bultzatzen eta finantzatzen (nahiz eta interes ekonomiko propioak izan: enpresa horientzat merkeagoa da tresna libreak erabili, hobetu eta beren beharretara egokitzea, zerotik hasita garatzea baino); eta ez da utopia zoro bat, jada gure mundua aldatu duen errealitate bat delako.\netiketak: Apple, informatika, Google TV, Linus Torvalds, Linux, Elhuyar aldizkaria, Richard Stallman, Software librea


Eder agertzeaz - Iritzia - Berria\nMiren Amuriza -\nHirian nabilenean jendeari lotsagabeki begiratzeko lizentzia hartzen dut (herrian ez bezala, debalde delakoan-edo). Banoa asteon Bilboko Areatzako zubian behera, eta non erreparatzen diodan Arriagari bizkarra emanda selfie bat egin guran zebilen bikote bati. Neska ez zen gustura geratzen antza, hiru edo lau argazki atera baitzituzten elkarren segidan. Grazia egin zidan aurpegiera eta postura segundotik segundora zelan aldatzen zituzten ikusteak (zubiaren bestaldera ere begiratu nuen une batez, ea baten bat urrutiko kontrolagailuarekin aginduak ematen ari ote zitzaien edo zer): irribarretsu eta tente, kopetilun eta sorbaldak jausita, berriz irribarrez, berriz uzkur... Eta mugikorrarekin, argazkiak ateratzen ari garelakoan, parekoak bideoan hartzen ditugunekoez akordatu nintzen; eder agertu gura dugunetan egiten ditugun keinu artifizialik txikienak ere nabarmentzen dituzten grabazio horiez. Jarrera kontua baita edertasuna, bere alde on eta ez hain on, ez ezaugarri multzo unibertsal bat. Moldagarria izan liteke eta, era berean, luzaroan performatzeko nekagarria (altxa dezala eskua, etxeraino iritsi ezinda, igogailuan bakeroen botoiak askatu izan ez dituenak). Bazitekeela, Areatzan, bikote hura distantziatik mugiarazten zuen norbait egotea, alegia; kontrolerako mekanismo bat gehiago baita gaur egun aparientzia. Batik bat andrazkoontzat.\nDesordena publikoa egotzi diete zazpi gazteri, Maravillas gaztetxearekin lotutako protestengatik\n«Nire lehen estropadaren ondoren, traineruan berriro ez sartzea pentsatu nuen»\nELN: «Gobernuak eraso egiten digun bitartean, defendatu egingo gara»


CFAH apirila 2016 - Kursaal Donostia - San Sebastián Kursaal Donostia – San Sebastián\nStick Dance Quartet, familia osoarentzako umorez beteriko kontzertua\nGaurkotasuna / 14 apirila, 2016\nSitck Dance Quartet, lau perkusionista eta baxu-jotzaile batek osatuta dagoena, datorren larunbatean, apirilak 16an, arituko da Kursaalen, Kursaal Eszenak eta Euskadiko Orkestrak elkarlanean antolatzen duten Musika Familian zikloaren baitan.\nLaukoteak umorea eta kalitatea osagai nagusi dituen kontzertua eskainiko digu. Eguneroko bizimoduko hainbat objektu, une batez euren ohizko funtzioa alde batera utzi eta, musika-instrumentu bihurtuko dira. Era berean musikariek frak-a kendu eta kamisetak jantziko dituzte, fikziozko pertsonaia deskriba ezinetan bilakatuz…\nUmoreari birtuosismo handiko interpretazioa gehitzen diozunean eta eszenaratzea ere asko zaintzen denean, emaitza, ikuskizun borobil bat da.\nAnthony Lafargue, Fréderic Chambon, Elur Arrieta, perkusioa\nJorge Pacheco, aurkezlea eta perkusioa\nJuan Ignacio Emme, contrabajo\nCharles Owen: Lover\nAnthony Lafargue: Hablando con él\nEmmanuel Séjourné: Marteko tribuak\nNebojsa Jovan Zivkovic: Trio per uno\nChick Corea (Stick Dance Quartet-en moldaketa): Spain\nIgor Lesnik: Chamade Suite\nRichard Galliano (Stick Dance Quartet-en moldaketa): Tango pour Claude\nManfred Menke: Eine Kleine Tischmusik (Mahai-musika txikia)\nSTICK DANCE QUARTET\nApirilak 15, larunbata, 18:00\nKursaaleko Ganbera Aretoa\nPrezioak: 7€ / 3€ (< 12 urte)\n1.500 profesionaletik gorak hartu du parte Kursaalean egin den Club de Creativos-en\nApirilaren 7tik 9ra Club de Creativos jaialdia izan da Kursaalean. 1.500 profesionaletik gorak hartu du parte bertan eta bere lehendakari den Guille Viglioneren hitzetan marka guztiak hautsi ditu.\nSan Sebastián Turismoko arduraduna den Manu Narváezek esanetan, 3 egunetako luzapena izan duen kongresuak oso emaitza positiboak izan ditu. Viglione eta Alkateorde eta Ekonomia Bultzatzeko zinegotzi den Ernesto Gasco bat datoz emaitzak berri apartatzat jotzeko garaian. Izan ere, parte-hartzaileen kopuruak gora egin du iazko Iruñeko batzarrarekin alderatuz. Gainera, Gascoren hitzetan hotelak bete dira eta zerbitzu sektoreak jaialdiaren bultzada nabaritu du. Ondorioz “pozez gainezka gaude, sinatu bezala, bi urtero buelta daitezen”, dio jaialdia Donostian mantentzeko asmoa nabarmenduz.\nIldo beretik, Viglionek, emaitzak ikusita, zera azpimarratu zuen: guztien helburua batzarra Gipuzkoako hiriburuan gera dadila dela, alegia. 1.500 izen emandakoez gain, 1.000 enpresa ordezkari baino gehiago bertaratu ziren eta ikasle partaideen kopuruak %57 inguru egin zuen gora. Gainera, Viglioneren esanetan turismo kongresuen profila betetzen duten beste 400 edo 500 pertsona gehiago inguratu ziren kongresuko parte-hartzaileen lagun gisa.\nIñaki Salvador eta Pascal Gaigne, Parkisonaren ikerketaren aldeko musika galan\nGaurkotasuna / 13 apirila, 2016\nIñaki Salvador, Pascal Gaigne edo Amaia Zubiria izango dira, besteak beste , gaur Kursaalean egingo den eta Parkisonaren ikerketaren alde antolatu den musika eta dantza galan.\nGipuzkoako Parkinson Elkartea den Aspargik antolatuta dagoen kontzertu-ikuskizun honek, gaixotasun honen inguruan herritarrak kontzientziatzea eta tratamenduan aurrera egiteko beharrezkoa den laguntza ekonomikoa lortzea ditu helburu. Ikuskizuna gaueko 8etan hasiko da Zo Zongo batukadarekin eta Aitor Furundarena esku-soinularia lagun izango duen Aiert Beobide dantzariaren emanaldiarekin. Aurkezle moduan Asier Hernández eta Olatz Beobide arituko dira eta hauek emango diote bide Aspargiko lehendakari den Carmen de Olazabali.\nGanbara Aretoko taula gainean izango ditugu Iñaki Salvador, Pascal Gaigne edo Amaia Zubiria, Iñaki Dieguez esku-soinularia, Javier Aerea instrumentista, Karlo Gimenez piano-jotzailea edo Hendaiako Gaztelu Zahar abesbatza. Urteroko VI. Aspargi Saria banatuko da baita ere.\nJavier Camarenak, “errekorren tenorrak”, debuta egingo du Kursaalen\nGaurkotasuna / 6 apirila, 2016\nJavier Camarena tenor txalokatuak, Ángel Rodríguez pianistak lagundurik, datorren apirilaren 6an abestuko du Donostiako Kursaal Auditorioan. “Errekorren tenorra” dela esan ohi da gaur egun, nazioarteko panorama lirikoan oraintxe nabarmentzen hasi den irudietako bat da, eta munduko antzoki eta auditorio ospetsuenetan txalotu dute. Mexikar tenor honek programa ikusgarri bat aurkeztuko du Donostian debuta egiteko, bere errepertorioko operarik adierazgarrienetako ariak konbinatzen dituen errezital klasikoarekin, eta bigarren zatia abestiari eskainiko dio, ohikoa den ordenaren kontra.\nJavier Camarena (Xalapa, Mexiko, 1976) operaren munduko izarra bihurtu da, eta azken hirurogeita hamar urteotan New Yorkeko Metropolitan antzokian bis bat eskaini duen hirugarren abeslaria izan da, Pavarotti eta Flórezekin batera. Egitandi hori joan den urtean errepikatu zuen Camarenak Madrilgo Errege Antzokian, 18 “goiko do” biribil egin baitzituen «La fille du régiment» operako “Ah! Mes amis, quel jour de fête” aria errepikatzerakoan, eta lehen tenorra izan zen bi antzoki horietako historian bi funtziotan segidan bisak eman zituena. Birtuosismo eta zailtasun handiko errepertorioetan egiten dituen interpretazioen edertasunagatik miresten du publikoak, eta normalean errepertorioko paper nagusiak egiten ditu, batutarik garrantzitsuenen gidaritzapean.\nRossini, Bellini eta Donizettirekin bizi izan zuen belcantoak bere urrezko aroa. Legatoaren produkzio biribila bilatzen zuten haiek ahots-erregistro osoan, eta elementu birtuosoak ere garatzen zituzten, nola diren koloratura, txioa, nota gorenen distira, eta arnasa ezinhobeto erabiltzea. “Tombe degli avi miei” eta “Ed ancor la tremenda porta” aria distiratsu eta guztiz zailak abestuko ditu, tenor lirikoen Everest menditzat hartzen den “Ah! Mes amis, quel jour de fête” famatuari ekin aurretik.\nProgramaren bigarren parteak errepertorio italiarra, espainiarra eta latinoamerikarra konbinatuko ditu, baita Tosti oparoaren obrak ere, Gastaldón arrakasta bakarreko izarrarena (haren “Musica proibita” guztiz ospetsuarekin), Sorozabalen zarzuelako piezarik interpretatuena… eta, bukatzeko, omenaldi bat eskainiko dio bere sorterriari, Grever eta Lara mexikarrekin, eta “La rosa y el sauce” abestiaren melankolia argentinarrarekin.


Familien eta enpresen saltokiei egindako ez-ordainketak %10,2 jaitsi ziren abuztuan | Consumer\nFamilien eta enpresen saltokiei egindako ez-ordainketak %10,2 jaitsi ziren abuztuan\nOrdaindu gabeko epekako erosketen zenbatekoa 470 milioi eurokoa izan zen.\nFamilia eta enpresak ez ordaintzeagatik itzulitako merkataritza-efektuen kopurua (erosketa atzeratuak) 315.571 izan zen abuztuan, hau da, %10,2ko beherakada izan zen 2009ko hilabete berarekin alderatuta. Ordaindu gabeko efektu horien zenbatekoa 470 milioi eurokoa izan zen, aurreko ekitaldiko abuztuan baino %28,7 gutxiago.\nEstatistika Institutu Nazionalak (INE) argitaratu dituen azken datuen arabera, ordaindu gabeko merkataritza-efektuen ehunekoa mugaeguneratutakoekiko %4,1ekoa izan zen. Abuztuan, merkataritza-efektuen batez besteko zenbatekoa (2.025 euro) ordaindu gabeko merkataritza-efektuen batez besteko zenbatekoa (1.490 euro) baino handiagoa izan zen.\nAbuztuan iraungitako efektuen %66,3 bankuek prozesatu zituzten. Aurrezki-kutxek, berriz, %28,4 kudeatu zuten eta kreditu-kooperatibek gainerako %5,3. Ordaindu gabeko merkataritza-efektuen kopurua %24,8 jaitsi zen kreditu-kooperatibetan, %14,1 aurrezki-kutxetan eta %7,3 bankuetan.\nOrdaindu gabeko merkataritza-efektuen batez besteko zenbatekoa handiagoa izan zen kreditu-kooperatibetan (2.018 euro) aurrezki-kutxetan (1.713 euro) eta bankuetan (1.369 euro) baino. Bankuek kontzentratu zuten ordaindu gabeko merkataritza-efektuen ehuneko handiena (% 4,2), eta kreditu-kooperatibek, berriz, ehuneko txikiena (% 3,5).\nAbuztuan iraungitako efektuen %71,4 zorroan izan ziren, eta gainerako %28,6a, berriz, bezeroen kobrantzaren kudeaketan izan ziren ondorioak. Ordaindu gabeko merkataritza-efektuen ehunekoa handiagoa izan zen zorroko merkataritza-efektuetarako (% 4,3) bezeroen kobrantza-kudeaketako merkataritza-efektuetarako baino (% 3,5).\nAbuztuan ordaindu gabeko merkataritza-efektuen ehuneko handiena Kanariak (%4,7) eta Madrilgo Erkidegoa (%4,6) izan ziren. Aitzitik, Nafarroan (% 2,5) eta Galizian (% 2,8) ordaindu gabeko merkataritza-efektuen ehuneko txikiena jaso zuten. Balearrek, 3.502 eurorekin, ordaindu gabeko merkataritzako efektuen batez besteko zenbatekorik handiena bildu zuten; Kataluniak, berriz, ordaindu gabeko efektuen batez besteko zenbatekorik txikiena erregistratu zuen, 1.073 eurorekin.\ndendak erosketak impagos-eu ONDORIOAK


Witiza - Wikipedia, entziklopedia askea.\nWitiza Toledoko Erresuma Bisigodoko errege bat izan zen 702 eta 710 artean. 698an tronura elkartua izan zen bere oinordekotza bermatzeko, bere aitarekin regni concordia elkargobernatu zuen 700eko azaroak 15etik 702 arte, urte honetan Egika hil zelarik, bere aita, une honetatik aurrera eta bera 710ean hil zen arte errege bakar bezala gobernatuz.\nToledo, 710 (23/24 urte)\nBere aita Egikaren oinordekoa izan zen tronuan eta bere erregealdian Toledoko erresumaren azken krisia gertatu zen. Une horietan, erregeen boterea oso txikia zen, eta estatua zeluletan banatua zegoen, non nobleak jaun independente bezala aritzen ziren.\nBere errege egoitza Tuy herrian ezarri zuen, bere aitaren elkargobernari bezala eta antzinako Sueboen Erresumaren errege bezala. Bere aita hil ondoren, bisigodoen errege bezala bere oinordekoa izan zen.\nDirudienez, Witiza bere aita baino gobernari leunagoa izan zen. Bere aitak bere jazarpenekin sortutako tentsioez ohartuta, bere aitak erbesteratu zituenak deitu zituen eta euren ondasunak eta esklaboak itzuli zizkien eta behartuta sinatu zituzten deklarazioak publikoki erre zituen, altxorrarekiko zorrak kasu. Euren jauregiko karguak ere itzuli zizkien.\nBere erregealdia Toledoko XVIII. kontzilioaren ospakizunarekin hasi zen, kontzilio honetako agiriak kontserbatu ez direlarik, non, ziur aski, tronuan berretsia izan zen. Gotzain metropolitarra zen Felixek presiditu zuen, beranduago, Gunderiko edo Gulderikok oinordetu zuena (nork kargua urte askoan ez zuen izango, Witizaren azken urteetan gotzain metropolitarra Sinderedo baitzen, nork kleroa esku gogorrez zuzentzen zuen, erregearen aginduak jarraituz).\nEz da askorik ezagutzen bere erregealdiari buruz, baina San Isidororen Kronika jarraitu zuen kronista ezezagunak Hispaniari oparotasuna eta gozamena ekarri ziola dio.\nWitizak, bere erregealdiaren amaieran, tronura bere seme Agila elkartu zuen, ziur aski nobleen gustukoa izan ez zena, nori ziur aski printzea ez zitzaien gustatzen edo beste errege bat aukeratu nahi zuten, Egika-Witiza-Agila oinordekotza dinastikoa Erresuma Bisigodoko erregearen hautazko ohituraren aurka baitzihoan.\nUste denez, Betikako duxa zen Teudefredori aurre egin zion, baina arrazoiak ez dira ezagutzen.\n710ean hil zenean, jauregiko funtzionarioen alderdi batek, ziur aski Egikak kaltetu zituenak, senatuan, tronuan Roderiko jarri zuen, nork nobleziaren zati handi baten eta kleroaren babesa jaso ez zuen. Roderiko baskoien aurka borrokatzen suposatzen den arren musulmanak penintsulan lehorreratu zirenean 711n, askoz litekeenagoa da Witizaren aldeko nobleziaren matxinada bati aurre egin behar izana, hildako erregearen seme-alabak babesten zituzten jauntxoek zuzendua -hauek oraindik umeak izan behar baitzuten euren aita hil zenean, gutxienez Tarraconense eta Narbonense dominatzen zituen (Roderikori buruz frogatua dago Lusitania eta Cartaginenseren domeinua, bertan txanponak igorri baitzituen, eta Betika, ziur aski bertako dukea zelarik, bertan errege bezala borrokatzen ari baitzen 711n).\nEzaguna da historialari guztiek errege bisigodo honen perbertsio moralari buruzko etengabeko salaketa, beranduagoko kronika historikoetan oinarritua.\nBere erregealdiari buruzko berriak urriak eta nahaspilatsuak dira, erregeari lizun eta zantar ospea emanez. Ohitura iskanbilatsuak bultzatu zituen, kontzilioak desegin zituen eta kanonak itxi zituen. Emazte eta ohaide berriak hartu zituen, eta Elizaren balizko errepresioa eragozteko, gotzainek, presbiteroek eta diakonoek emakumeen plazerez gozatzea onartu zuen.\nEra berean, bera bere iloba zen Luz Vitula Fernández ederraz maitemindu zen, nork arbuiatu egiten zuen, bere beste osaba batez maitemindua baitzegoen: Favila, Kantabriako dukea, norekin ezkutuan ezkondu zen eta seme-alaba bezala Pelaio (Musulmanen aurkako Covadongako guduan heroi ospetsua izan zena) eta Ormesinda izan zituen.\nFavila Witizaren esku hil ondoren, Albeldako Kronikaren arabera, bere alarguna Doña Luz eta bere seme-alabak iparraldeko lurretara erbesteratuak izan ziren.\nAgila II.a, Don Rodrigoren aurkako errege bisigodoa\nAlamundo edo Olmundo. Beragandik dator Sara, eta honengandik, Ibn al-Qutiyya kronista andalusia; eta beste bi seme, horietako bat Sevillako gotzaina eta beste bat Oppa izenekoa.\nArtobas, Ardabasto, Sisberto edo Sisebuto bezala ere ezaguna, nor Gallaecia eta Lusitaniako zergariak ziren kristauen errege, konde edo jaun izan zen, bere egoitza Coimbran zuelarik.\nWikimedia Commonsen badira fitxategi gehiago, gai hau dutenak: Witiza\nEgika Bisigodoen erregea\nAzken aldaketa 23 ekaina 2021(e)an, 21:17(e)tan


INAUTERIEN AURKEZPENA ETA LEHIAKETAKO SARITUAK\nInauteriak ospatzeko prest dago Zarautz. Aurtengo berrikuntza nabarmena, Inauterien festak egun gehiagotara zabaldu direla izango da: otsailaren 20ean hasi, osteguna, eta otsailaren 25era, asteartera, arte adin guztietarako ekitaldiak egongo dira.\n“Kolorez eta festaz beteko da Zarautz egun hauetan zehar. Aurtengo berrikuntzekin, azken urteetan Inauteriei emandako bultzadari eutsi nahi diogu, eta festa indartzen jarraitu, denetarik eta denontzat eskainiz, herriko agente ezberdinekin elkarlanean”, adierazi du Ixidor Larrañaga (EAJ-PNV) Turismo zinegotziak.\nOstegunean, otsailak 20, adibidez, ‘Blusen pintxo-potea’ antolatu da. ZUREKIN elkarteko taberna hauetan (Arguiñano, Euskalduna, Iruña, Salegi eta Tivoli) blusarekin azaltzen den edonori lehen pintxoa doan emango zaio. Gainera, Ustekabe txaranga egongo da 19:00etatik 21:00etara herriko kaleetan zehar giroa alaitzen.\nOstiralean, otsailak 21, Jalgi dantza taldeak “Galtxagorrien jaitsiera” izeneko kalejira antolatu du, 18:30ean. Gaia euskal mitologia izango da eta dantzariak herriko kaleetan zehar ibiliko dira dantzan, joaldunak eta euskal mitologiako pertsonaiak lagun. Imanol Urbieta musika eskolatik irtengo dira, Musika Plazatik pasa eta Lege Zaharraren enparantzaraino iritsiko dira, bertan akelarre batekin amaitzeko.\nEgun potenteena larunbata, otsailak 22, izango da. Txupinazoa 12:00etan botako du Koxme Baleak, Modelo Aretoko balkoitik. Arratsaldean, 17:30ean, Inauterietako IV.Konpartsaren txanda izango da; aurten, “Eurovision” jaialdia izango da Marisa Merino dantza eskolarekin elkarlanean adin guztietako herritarrek prestatutako ekimen honen gaia. 18:00etan, Frontoi zineman, DJ nerabeak eta nerabeen mozorro lehiaketa ospatuko da. 19:00etan kuadrilen mozorro-lehiaketa ospatuko da, Musika Plazan, Fan&Go taldearen dantzaldiarekin batera. Bertan parte hartzeko, aldez aurretik izena eman beharko da Zarauzko Turismo Bulegoan edo Euskalduna Tabernan. Gauean, adin guztietarako ekitaldiak izango dira: 20:30ean Udaberri tabernan, mozorro dantza; 21:30etik 00:30ak bitartean, Zinema pilotalekuan, nerabeentzat DJ festa, eta 23:00etatik aurrera, Fan&Go taldearekin erromeria, Musika Plazan.\nIgandean, otsailak 23, Alde Zaharrean kalejira egingo da, 12:00etan, Mauxitxa txarangarekin, erraldoi eta buruhaundiekin batera. Arratsaldean, 17:00etan, Panpinen zirkua izango da Musika plazan eta, jarraian, 18:15ean, Txikidantz dantzaldia.\nAstelehenean, otsailak 24ean, 16:30etik 19:30era, Lege Zaharraren enparantzan Haur Parkea egongo da etxeko txikientzat eta, amaitzeko, asteartean, otsailaren 25ean, Sardinaren entierroa ospatuko dute Santa Ana Egoitzakoek, 11:00etan hasita, herriko kaleetatik.\nInauterietako kartel lehiaketa\n2020 urteko Inauterietako kartel lehiaketako sarituak ondorengoak izan dira:\n1º saria: ZARAUZTAR ILEORDEA\n2º saria: CIRCUS\nPublikoaren saria: INAUTERIAK 2020\nEgitaraua 1 (JPG 701k)\nEgitaraua 2 (JPG 555k)


Borondatez ordaintzeko aldia amaitu ondoren, Gizarte Segurantzari zor zaizkion ordainketak jasotzea, Premiamendu Erabakiaren bidez eta, hala badagokio, araudian zehaztutako jarduketa exekutiboen bidez.\nGizarte Segurantzarekin zorretan egoteagatik prozedura exekutiboa hasi zaien pertsonak.\nZorra ordaintzeko, Premiamendu Erabakiarekin batera datorren “ordainketa dokumentua” dago.\nEz dago Gora Jotzeko Errekurtsoa aurkezteko eredu ofizialik.\nGora Jotzeko Errekurtsoaren oinarriak ezartzen dituen Dokumentazioa\nOrdainketa Premiamendu Erabakian agertzen den kontu-zenbakian bakarrik egin ahal izango da, Gizarte Segurantzako Diruzaintza Orokorraren bilketa-organoen Finantza Erakundeetan edo Agente Laguntzaileetan, dirutan, araudietan ezarritako baldintzak betetzen dituen txeke bidez, transferentzia bidez edota zordunketa- zein kreditu-txartel bidez, Gizarte Segurantzaren Egoitza Elektronikoa erabiliz.\nGora Jotzeko Errekurtsoaren izapideak egiteko, dagokion Gizarte Segurantzaren Diruzaintza Orokorraren Zuzendaritza Probintzialera jo beharko da; gainera, Zuzendaritza Probintzialean bertan aurkeztu ahal izango da, Herri Administrazioen Araubide Juridikoari eta Administrazio Prozedura Erkideari buruzko azaroaren 26ko 30/1992 legearen 38. artikuluan adierazitako lekuetako edozeinetan.\nOrdainketa premiazko prozeduraren edozein unetan onartuko da, baldin eta bahitutako ondasunen adjudikazioa baino lehen egiten bada (gainordainak, interesak eta sortutako kostuak barne):\nOrdainketa Premiazko Probidentzia jaso eta hurrengo 15 egunetan egiten baldin bada, ezin izango dira eskatu berandutzeagatiko interesak.\nOrdainketa Premiamendu Erabakia jaso ondorengo 15 egun igaro ondoren egiten bada, berandutzeagatiko interesak eskatu ahal izango dira (% 25 areagotutako legezko interesa); diru-sarrera egiteko arauzko epearen amaieratik ordainketaren egunera arte sortutakoak ordainketa nagusirako, eta Premiamendu Erabakia ordaintzeko epea amaitzen denetik aurrerakoak gainordainerako (horren kalkulua eta likidazioa Diru-bilketa Exekutiboko Unitatean eskatu beharko da).\nInteresdunek Gora Jotzeko Errekurtsoa jarri ahal izango dute, Premiamendu Erabakia jaso eta hilabeteko epean, honako arrazoi hauengatik:\nZorra atzeratzeko, barkatzeko edo prozedura eteteko baimena.\nAkats materiala edo aritmetikoa zorra zehaztean.\nLikidazio aktak edo horietatik sortutako erabakiek edo kuoten autolikidazioek sorrarazten dituzten zor erreklamazioen jakinarazpenik eza, hala dagokionean.\nAipatutako arrazoiengatik errekurtsoa jartzeak premia prozedura etengo du, bermerik aurkeztu behar izan gabe, dagokion erabakia jakinarazten den arte.\nPremiamendu Probidentzian ezarritako epearen barnean zordunak Betearazpen bideko Diru-bilketa eteten ez badu, honako jarduketa hauek gauzatuko dira:\nLehendik dauden bermeen administrazio betearazpena.\nBahitutako ondasunen besterentzea.\nZordunak prozesua eteten badu, dagokiona ordainduz, edo Gora Jotzeko Errekurtsoa balioztatzen bada:\nPremia espedientearen amaiera.\nDagozkion zorrak kitatzen direnean, zor nagusia, gainordaina, interesak (hala dagokionean) eta kostuak barne.\nKuoten ordainketari buruzko gogoetak.\nDirua Biltzeko Araudi Orokor Berria (1415/2004 Errege Dekretua, ekainaren 11koa)


"IRAKASKUNTZA PERTSONALIZATUA eta EBALUAZIO HEZITZAILEA hezkuntza aldaketaren giltza dira" | Aldizkaria\nIKASTOLA 213 > elkarrizketak > "IRAKASKUNTZA PERTSONALIZATUA eta EBALUAZIO HEZITZAILEA hezkuntza aldaketaren giltza dira"\n"IRAKASKUNTZA PERTSONALIZATUA eta EBALUAZIO HEZITZAILEA hezkuntza aldaketaren giltza dira"\nMalaga Unibertsitateko katedraduna\nBat ez, bi hitzaldi eman zituen Angel Perezek jardunaldietan. Ebaluazioaz eta irakaskuntza pertsonalizatuaz aritu zen. Bi-biak giltzarritzat ditu aro digitalaren garaian hezkuntzan eman beharreko errotikako aldaketan.\n“Espainiar Estatuan oraindik XIX. mendeko hezkuntza sistema errepikatzen ari gara. Munduak, gizarteak, izugarrizko aldaketa izan du, baina hezkuntza sisteman apenas eman da transformaziorik, ez curriculumaren diziplinetan, ezta hura lantzeko sisteman ere”. Abiaburu horretatik, Angel Perezek hezkuntza sistema iraultzeko aldarrikapena egin du. “Iraultza horrek bi oinarri ditu: irakaskuntza pertsonalizatua eta ebaluazio hezitzailea. Aro digitalean hezkuntzak eman beharreko iraultzaren giltza dira”.\n“Batere aldatu ez den hezkuntza sistema hau, informazio gabezia zegoen gizartean jendea muntaia-kateetan lan egiteko prestatzen zen garaikoa da. Norbanakoak informazioz betetzen ziren, beren bizitzan zehar informazio hori bera errepikatzeko. Egun, aldiz, informazioaren saturazioaren garaian bizi gara. Haurrek prozesatzeko gai diren baino askozaz informazio gehiago daukate ‘klik’ batera, eta gainera aldioro gaurkotua dago. Orduan, gaur egungo hezkuntza sistemaren gakoa ezin da informazioa izan, baizik eta norbanakoak informazio horrekin egiten duena. Hezkuntza sistema oinarritu behar da norbanakoa munduaren konplexutasuna ulertzen eta horren arabera jokatzen lagunduko dioten eskema edo mapa mentalak egiteko gaitasuna lortzera”.\nHorregatik uste du Perezek hezkuntzak errotikako aldaketa behar duela. “Helburua dagoeneko ez bada informazioa lortzea, baizik eta ulertzeko eta ekiteko eskemak eta mapak egiten ikastea, ezin dugu jarraitu informazioaren transmisioa garatzen, denentzako bera, aldi berean, eduki berekin, erritmo berean eta azterketa berekin. Aitzitik, haur bakoitzaren bizi-garapena bultzatuko duen irakaskuntza bat behar dugu. Bakoitza eraikitzen joan dadin bere ulertzeko modua, bere jokatzeko modua, bizitza pertsonalean, akademikoan, sozialean edo profesionalean ezartzen dituen lehentasunak … eta guk, irakasleok, izan behar dugu bizitza-proiektu horretan ikasle bakoitzaren laguntzaile, kitzikatzaile, bide erakusle eta zuzentzaile. Horretan datza irakaskuntza pertsonalizatua, haur bakoitzari aukeratzeko askatasuna ematea, eta, ondoren, egin duen hautuarekiko erantzukizunak eskatzea”.\nIrakaskuntza pertsonalizatuak, beraz, hautsi egiten du orain arteko curriculumaren egitura: “Beharrezkoa da diziplinetan oinarritzen ez den irakaskuntza probokatzea, eta egoeratan, problematan, proiektuetan eta kasuetan oinarritzen den irakaskuntza bultzatzea, diziplinak baliabide onena izango dira haurrak uler ditzan egoerak, problemak, proiektuak eta kasuak, natur zientzietan izan, gizarte zientzietan, artean, literaturan … baina proiektu errealetan oinarrituta”.\nIrakaslearen egitekoa erabat desberdina izango litzateke: “Edukiak transmititzetik haur bakoitzaren garapen singularraren laguntzaile, erraztaile eta probokatzaile izatera bihurtu behar du”.\nBaina trabak ez dira gutxi. Eta horien artean bat ikusten du Perezek, oso arriskutsua: errebalidak. “Haur guztiak modu uniformean, estandar komun batzuen bitartez ebaluatzeko joera berpiztua mehatxu izugarria da. Estandar komunen bitartez, arkatz eta orrialde batekin ahalik eta modu ekonomikoenean eginez, gainera, haur bakoitzaren jakintzaren behe mailako elementuetan sakontzen da. Eta horrek ez du ezertarako laguntzen. Errebalida horiek ez dira gai haur bakoitzaren singulartasuna eta kreatibitatea eta bizi-proiektua atzemateko. Eta gaur egungo gizarteak hori eskatzen du, nork bere singulartasunaren aberastasuna ematea bere talentu singularrak eskaintzea”.\n“Haur bakoitzak beretzako bizi-proiekturik onena eraikitzen lagundu behar dugu. Horretarako, ikastetxean giro egokia sortu behar da, harremanetarako, kolaboraziorako, sostengurako eta askatasunerako. Askatasunik gabe ez dago erantzukizunik, eta haurrari askatasuna eman behar diogu, erabakitzeko askatasuna, eta, ondoren, hautatu duenarekiko erantzukizuna exijitu”.\nHaurraren ikaskuntza laguntzea xede duen ebaluazio hezitzailea, orduan, irakasleek bakarrik egin dezakete Perezen arabera. “Ezin da kanpoko ebaluazio bidez egin. Irakasleak beste inork ez daki nola jokatzen duen haurrak, nola egiten dien aurre egoerei eta arazoei, noiz blokeatzen den eta ezin duen aurrera egin. Hori haurraren alboan dagoenak bakarrik egin dezake, haur bakoitzaren garapena erregistratzen duenak bakarrik, haren indarguneak sendotzen eta ahulguneak gainditzen laguntzen dionak bakarrik”.\nErreminta gako bat dago horretarako, Perezek ezinbestekotzat jotzen duena: portafolio edo paper-zorroa. “Haurrari ahalbidetzen dio bere ikaskuntza prozesuko mugarriak ezartzen, haur bakoitzak aukeratzen duena; era berean, haurra behartzen du bere hautaketaren arrazoiak azaltzea, komunikatzea eta besteei adieraztea”.\nPerezek uste du ikasgeletako ratioak jaitsi egin beharko liratekeela hezkuntza sistema aldaketa hau bideratzeko. Hala ere, gaurko ratioekin ere badira norabide horretan lan egiteko aukerak: “Bai, egin daiteke, irakasleok gai bagara modu kooperatiboan lan egiteko, eta irakasle bakoitzaren gaitasun singularrei zukua ateratzeko. Ikasgela, taldean lan egitea… denok elkarrekin lan egin beharreko lurraldeak dira. Bikote edo hirukote pedagogikoa giltzarri da elkarri laguntzeko eta irakasle bakoitzaren gaitasunak aprobetxatzeko”.


MUNDUTIK ETXERA, ETXETIK MUNDURA - Suhar Korua - TEE - Tolosako Ekinbide Etxea\nMUNDUTIK ETXERA, ETXETIK MUNDURA – Suhar Korua\nMUNDUTIK ETXERA, ETXETIK MUNDURA - Suhar Korua Iglesia P.P. Franciscanos (Tolosa) San Frantzisko Pasealekua Ibilbidea, 1, 20400 Tolosa, Guipúzcoa\n12dic19:00MUNDUTIK ETXERA, ETXETIK MUNDURA - Suhar KoruaTOLOSAKO ABESBATZA JAIALDIA 202019:00 Iglesia P.P. Franciscanos (Tolosa), San Frantzisko Pasealekua Ibilbidea, 1, 20400 Tolosa, GuipúzcoaActividades:Certamen Coral\nSuhar korua osatzen dugunok urte andana daramagu Tolosako Abesbatza Lehiaketara etortzen, bai entzule gisa edo abeslari moduan. Bertan, mundu osotik etorritako koruak entzun ahal izan\nSuhar korua osatzen dugunok urte andana daramagu Tolosako Abesbatza Lehiaketara etortzen, bai entzule gisa edo abeslari moduan. Bertan, mundu osotik etorritako koruak entzun ahal izan ditugu, planetako baz-ter guztietako musikaz gozatu ahal izan dugu, proposamen berezi eta bitxiak deskubritu ditugu… eta horrek izugarri aberastu gaitu. Era berean, hemen izan diren koruetako abeslariek, gure herria, gure musika eta gure ohiturak ezagutu dituzte, eta Euskal Herriaren zatitxo bat eraman dute bueltan beren herrialdeetara.\nHori da “Tolosa”k duen altxor berezienetako bat: mundu osotik gurera dakarten kultur ondarea, eta gure etxetik beraienera daramatena. Eta hauxe da, hain zuzen, gaur aurkezten dizuegun programaren ardatza. Lehen zatian, mundu osoko konpositoreen musika entzungo dugu, lehiaketan sarritan entzuten ditugun konpositoreen musika, atzerriko abesbatzek ekarri ohi digutena. Bigarren zatian, aldiz, gure etxeko konpo-sitoreek idatziriko obrak eskainiko dizkizuegu, lehiaketara datozen abesbatzek nahitaez abestu behar izaten dituzten horietakoak, eta ondoren, beraien errepertorioetan txertatu ohi dituztenak.\nAurtengoa, egoerak hala behartuta, “lehiaketa” guztiz ezohikoa izan da. Espero dezagun, datorren ur-tean berriz, egoerak ahalbidetuko digula koru-musika mundutik etxera gerturatzen, eta gure etxetik mun-dura zabaltzen.